Кереш

"Татарстан Республикасында Кеше хокуклары буенча вәкаләтле вәкил турында" 2000 елның 3 мартындагы 95 номерлы Татарстан Республикасы Законының 26 статьясы нигезендә Вәкаләтле вәкил, календарь ел тәмамланганнан соң өч айдан да соңга калмыйча, Татарстан Республикасы Президентына, Татарстан Республикасы Дәүләт Советына, Татарстан Республикасы Министрлар Кабинетына, Татарстан Республикасы Конституция судына, Татарстан Республикасы Югары Судына, Татарстан Республикасы Арбитраж судына, Татарстан Республикасы Прокурорына Татарстан Республикасында кеше һәм гражданның хокукларын һәм ирекләрен саклау турында доклад җибәрә.

Әзерләнгән доклад Вәкаләтле вәкилгә гариза бирүчеләрдән кергән шикаятьләрне, тикшерү нәтиҗәләрен, дәүләт органнары һәм җирле үзидарә органнары мәгълүматларын гомумиләштерүгә, шулай ук Вәкаләтле вәкилнең җәмәгать ярдәмчеләре биргән мәгълүматка, хөкүмәткә карамаган хокук яклау оешмалары һәм массакүләм мәгълүмат чаралары ирештергән хәбәрләргә, республика ведомствоара комиссияләре материалларына һәм башка чыганакларга нигезләнде.

Югарыда күрсәтелгән материалларга нигезләнеп, кеше тормышының торак, хезмәт, сәламәтлек саклау кебек мөһим өлкәләрендә кеше хокукларын саклау торышына анализ ясалды. Докладта шулай ук инвалидларның, чакыру буенча хәрби хезмәткәрләрнең, мәҗбүри тоту урыннарындагы затларның хокукларын саклауның торышына һәм гражданнар файдасына чыгарылган суд хөкемнәренең үтәлеше вәзгыятенә, шулай ук җирле үзидарә органнары гамәлләренә бәя бирелде.

Докладтагы аерым бер бүлек Вәкаләтле вәкил һәм аның аппаратының халыкка хокукый белем тарату эшендә катнашуына, шулай ук кеше хокукларын яклау өлкәсендә халыкара һәм регионара хезмәттәшлек итү эшчәнлегенә багышланды.

Гражданнар мөрәҗәгатьләрен анализлау

Гражданнар мөрәҗәгатьләре белән эшләү Вәкаләтле вәкил эшчәнлегендә өстенлекле юнәлешне тәшкил итә. Берничә ел дәвамында Вәкаләтле вәкилгә кергән шикаятьләрнең (бүтән мөрәҗәгатьләрнең) саны арта бару күзәтелә.

2012 елда Вәкаләтле вәкил исеменә 1 341 шикаять (язма яки электрон документ рәвешендәге бүтән мөрәҗәгать) кабул ителде. Шәхси кабул итү вакытында 1117 мөрәҗәгать кабул ителде. 2012 елда ражданнарны шәхси кабул итүләр, 2011 ел белән чагыштырып караганда, 43,2 %ка, язма мөрәҗәгатьләр буенча – 13,2 %ка артты.

196 шикаять буенча хокукларны кире кайтару чаралары күрелде. Узган ел нәтиәҗләре буенча Татарстан Республикасы шәһәр һәм район судлары тарафыннан Вәкаләтле вәкилне гражданлык эшләрен судта карауга өченче зат сыйфатында җәлеп итеп, дәүләт органнарына, җирле үзидарә органнарына, төрле оештыру-хокук рәвешләрендәге учреждениеләргә, оешмаларга һәм предприятиеләргә карата гражданнарның шикаятьләре буенча 9 гражданлык эше каралды. Вәкаләтле вәкил, шикаять гаризаларындагы таләпләрнең законлылыгын һәм нигезләнгәнлеген исәпкә алып, 6 эш буенча гражданнар ягында чыгыш ясады. Дүрт очракта шикаятьләр канәгатьләндерелде, ике очракта – өлешчә канәгатьләндерелде. Татарстан Республикасы Конституция суды дүрт эшне Вәкаләтле вәкил исеменнән эш йөртүчеләр катнашында карады.

2009 – 2012 елларда

Татарстан Республикасында Кеше хокуклары буенча Вәкаләтле вәкилгә кергән

гражданнар мөрәҗәгатьләренең саны

1 нче таблица

|  |  |
| --- | --- |
| Күрсәткечләр | Гражданнар мөрәҗәгатьләре саны |
| 2009 ел | 2010 ел | 2011 ел | 2012 ел |
| *Барлыгы мөрәҗәгатьләр,**шул исәптән :* | 982 | 1374 | 2035 | 2458 |
| * язма мөрәҗәгатьләр
 | 565 | 750 | 1185 | 1341 |
| * телдән мөрәҗәгатьләр

(шәхси кабул итү) | 417 | 624 | 850 | 1117 |

Мөрәҗәгатьләрнең тематик структурасы үзгәрешсез диярлек кала бирә. Вәкаләтле вәкилгә торак мәсьәләләре белән бәйле, шул исәптән торак-коммуналь хезмәтләр күрсәтү мәсьәләләре буенча, һәм хокук саклау органнары хезмәткәрләренә шикаятьләр керә. Торак-коммуналь хезмәтләр күрсәтү мәсьәләләре буенча булган мөрәҗәгатьләрнең билгеле бер өлеше "кайнар линия" уздыру барышында алынды, хокук саклау органнары җитәкчеләре катнашында бергә уздырыла торган кабул итүләр вакытында тиешле тематикалар буенча алынган мөрәҗәгатьләр дә аз булмады. Моның белән бергә торак хокукларын гамәлгә ашыруга караган шикаятьләр, шулай ук хокук саклау органнары хезмәткәрләренең гамәлләренә (гамәл башкармауларына) яки хөкемнәренә карата бирелгән шикаятьләр берничә ел дәвамында Вәкаләтле вәкил исеменә иң еш бирелә торган шикаятьләр булып кала бирә.

2012 елда мөрәҗәгатьләрнең тематик структурасы

2 нче таблица

|  |  |  |  |
| --- | --- | --- | --- |
| №т/б | Мөрәҗәгатьләр тематикасы | Мөрәҗәгатьләр саны | Мөрәҗәгатьләрнең гомуми саныннан %  |
| 1 | Торак мәсьәләләре, шул исәптән торак-коммуналь хезмәт күрсәтү мәсьәләләре  | 646 | 26,28 |
| 2 | Хокук саклау органнары хезмәткәрләренә карата шикаятьләр  | 351 | 14,28 |
| 3 | Суд карарлары белән риза булмау | 332 | 13,51 |
| 4 | Халыкны социаль тәэмин итү һәм социаль яклау | 221 | 8,99 |
| 5 | Башка мәсьәләләр  | 176 | 7,16 |
| 6 | Хезмәт законнары | 144 | 5,86 |
| 7 | Мәҗбүри тоту урыннарында затларны тоту шартлары  | 134 | 5,45 |
| 8 | Россия Федерациясе Кораллы Көчләрендә хезмәт итү  | 119 | 4,84 |
| 9 | Хокукый мәгълүмат бирү мәсьәләләре | 85 | 3,46 |
| 10 | Җир мәсьәләләре | 59 | 2,40 |
| 11 | Башкару эше  | 57 | 2,32 |
| 12 | Россия Федерациясе гражданлыгын алу һәм паспорт бирү  | 53 | 2,16 |
| 13 | Медицина хезмәт күрсәтү  | 51 | 2,07 |
| 14 | Мәгариф | 30 | 1,22 |
| Барлыгы  | 2458 | 100,0 |

2012 елда, "Гражданнарны бердәм кабул итү көне" кысаларында эш алып барудан тыш, Вәкаләтле вәкил инициативасы буенча гражданнарны дәүләт хакимияте органнарының вазыйфаи затлары белән бергә кабул итүләр уздырылды. Шулай, Казан шәһәрендә Татарстан Республикасы хәрби комиссары С.Н.Погодин белән, Түбән Кама һәм Зеленодольск шәһәрләрендә Татарстан Республикасы Прокуроры К.Ф.Әмиров белән, ИК-10 да (Менделеевск шәһәре) Федераль җәзалар үтәтү хезмәтенең Татарстан Республикасы буенча идарәсе башлыгы Д.З.Хәмәдишин белән, Бөгелмә муниципаль районында Татарстан Республикасы буенча эчке эшләр министры урынбасары Д.Р.Диниуллов белән, Чаллы шәһәрендә Россия Федерациясе Тикшерү комитетының Татарстан Республикасы буенча тикшерү идарәсе башлыгының беренче урынбасары М.Н.Зарипов белән, Чаллы шәһәрендә Татарстан Республикасы буенча эчке эшләр министры А.В.Хохорин белән, КП-17 дә (Мамадыш районы) Федераль җәза үтәтү хезмәтенең Татарстан Республикасы буенча идарәсе башлыгы ярдәмчесе Р.У.Корбангалиев белән, ИК-3 тә (Пановка авылы) Татарстан Республикасы Прокурорының беренче урынбасары А.Ю.Николаев белән бергә гражданнарны 9 тематик кабул итү оештырылды.

Расланган эш планы нигезендә Вәкаләтле вәкил тарафыннан гражданнарны республиканың муниципаль районнарында күчмә кабул итүләр оештырылды. Шул рәвешле 2012 елда Чаллы, Чистай, Питрәч, Бөгелмә, Менделеевск, Зеленодольск, Түбән Кама, Питрәч, Югары Ослан һәм Нурлат муниципаль районнарында 9 гражданнарны күчмә кабул итү оештырылды (барлыгы 89 кеше кабул ителде).

2012 елның декабрендә Вәкаләтле вәкил гражданнарны тәүге тапкыр онлайн режимында кабул итте. Вәкаләтле вәкил республиканың Апас, Минзәлә, Лениногорск районнары гражданнарының сорауларына җавап бирде.

Гражданнарының шикаятьләрен карау эшенә Вәкаләтле вәкилнең җәмәгать ярдәмчеләре үзләреннән өлеш кертә. 2012 елда аларга 1828 мөрәҗәгать керде (2011 елда – 1500 мөрәҗәгать иде).

Вәкаләтле вәкилнең Татарстан Республикасы буенча Эчке эшләр министрлыгы һәм Татарстан Республикасы Прокуратурасы белән гражданнарның конституциячел хокукларын һәм ирекләрен бозуны профилактикалау буенча уртак чаралары планы нигезендә берничә муниципаль берәмлекнең җәмәгать ярдәмчеләре эчке эшләр бүлекләренең башлыклары, шәһәр һәм район прокурорлары белән бергә гражданнарны кабул итүләрне уздыралар.

Җәмәгать ярдәмчеләре 2012 елда күп кенә муниципаль районнарда (шәһәр округларында) башкарма комитетлар белән берлектә мәгариф, хәрби хезмәткә чакыру, торак-коммуналь хезмәтләр күрсәтү мәсьәләләре буенча телефон "кайнар линияләрен" оештырдылар, алар барышында мөрәҗәгать иткән гражданнар юридик консультацияләр алдылар.

Җәмәгать ярдәмчеләре гражданнарның хокукларын һәм законлы мәнфәгатьләрен яклау буенча үз эшчәнлеген башкарганда җирле үзидарә органнары, хокук саклау органнары һәм гражданнар җәмгыяте институтлары белән белән үзара тыгыз хезмәттәшлек иттеләр.

**Хезмәт мөнәсәбәтләре өлкәсендә кеше хокукларын саклау**

Хезмәткә хокук, аның өчен гадел түләү алу, хезмәтне саклауга һәм хезмәт гигиенасына хокук илкүләм законнарның норматив актлары белән, шулай ук халыкара нормалар белән беркетелгән.

Республикада хезмәт өлкәсендәге мәсьәләләргә татарстанлыларның яшәү дәрәҗәсе күрсәткечләренең берсе буларак зур игътибар бирелә. 2012 елның уңай якларыннан, иң элек, хезмәт хакын үстерүгә, шулай ук республикада керемнәре яшәү минимумыннан кимрәк булган кеше санын киметүгә юнәлдерелгән чараларны билгеләп үтәргә мөмкин. Статистика мәгълүматлары һәм күзәтчелек органнарының бәяләмәләре буенча, бурычларның күләме түләнмәгән хезмәт хакына карап кими.

Моның белән бергә хезмәт хакының эш бирүчеләр тарафыннан вакытында түләнмәве проблемасы хезмәт мөнәсәбәтләре өлкәсендәге иң кискен мәсьәлә булып кала бирә. Ел саен республика судларына гына да хезмәткәрләрдән хезмәт хакы буенча бурычларны түләтү буенча берничә мең дистә дәгъва гаризасы керә. Шуларның күбесе нигезләнгән була. 2011 ел нәтиҗәләре буенча суд инстанцияләре тарафыннан 33355 эш каралган иде (30761 канәгатьләндерелде). 2012 елда исә судларга хезмәт хакын түләтү турында прокуратура хезмәткәрләре тарафыннан гына да 31 663 гариза җибәрелде, шуларның 30 458 гаризасы 2013 елның 1 гыйнварына канәгатьләндерелде. Суд приставларының территориаль бүлекләре хезмәт хакы түләтү турында 13 441 суд карарын закон белән билгеләнгән вакыт эчендә үтәделәр.

Ләкин бу саннар проблеманың масштабларын бетерми. Контроль-күзәтчелек органнары ел саен хезмәт өчен түләү буенча берничә мең бозу очрагын ачыклый. Татарстан Республикасында Кеше хокуклары буенча вәкаләтле вәкил исеменә җибәрелгән шикаятьләр саны кимеми.

Хезмәт хакы бурычлары буенча түләүләргә кагылышлы вәзгыятьне кайбер ведомстволар даими күзәтеп торалар. Чаралар да күрелә, әмма намуссыз эш бирүчеләрнең бик аз саны гына җибәрелгән хокук бозулар өчен кырыс җаваплылыкка тартылалар. 2011 елда Россия Федерациясе Тикшерү комитетының Татарстан Республикасы буенча тикшерү идарәсе тикшереүчеләре тарафыннан Россия Федерациясе Җинаять кодексының 145.1 статьясы буенча (хезмәт хакы, пенсияләр, стипендияләр, пособиеләр һәм бүтән түләүләр) 15 җинаять эше кузгатылган булса, 2012 елда – 4. Бу күрсәткечләр, Вәкаләтле вәкил фикеренчә, кайбер эш бирүчеләрдә хезмәт хакын түләүнең хезмәт шартнамәсендә каралганча түгел, ә җинаять җаваплылыгына тартылмау мөмкин булган вакыт эчендә башкарылырга тиеш дигән фикер урнашу турында сөйли булса кирәк. Хезмәт хакын вакытында түләмәү очраклары "Казанская киностудия" ААҖ, "Эталон" Казан тәҗрибә үткәрү заводы" ААҖ, "КЗТМ" (Точмаш) ФКП һәм башка предприятиеләрдә булды.

Бөтен хезмәт хакын ел буе көткән хезмәткәргә мисал бар. Шулай, Казан шәһәре Совет район судының суд утырышында "Карпентер" җитештерү-төзү фирмасы" ҖЧҖ үзенең хезмәткәренә хезмәт хакын өч елдан артык вакыт дәвамында түләмәгәнлеге ачыкланды.

Федераль суд приставларының Татарстан Республикасы буенча идарәсе мәгълүматларына игътибар итсәк, хезмәт хакы буенча бурычларны түләү турында башкару эшләрен алып баруның күп очракта (79,6%) башкару документларындагы таләпләрнең башкаручы суд приставлары тарафыннан үтәлүе белән төгәлләнүе күренә. Моның белән бергә, Вәкаләтле вәкил фикеренчә, күп кенә намуссыз эш бирүчеләр, үз хезмәткәрләренә хезмәт хакын түләү өчен акча таба алсалар да, төрле сәбәпләр аркасында моны башкармыйлар. Моннан тыш, 2012 елда хезмәт хакы буенча бурычлар прокурорларның 1103 күрсәтмәсен карау нәтиҗәсендә түләнде.

Бу шарт хезмәт хакы буенча бурычларны фәкать суд карары буенча түләгән (шул исәптән тиешле дәүләт пошлинасы белән бергә), соңыннан охшаш хокук бозулар кылган җитәкчеләрнең төрле дәрәҗәдәге ведомствоара комиссияләрендә чыгышларын тыңлаганда һәм вәзгыятьне төзәтү чаралары күрелгәндә исәпкә алынсын иде.

Хезмәтле саклау өлкәсендә хәл гаять күңелсез. Татарстан Республикасында Дәүләт хезмәт инспекциясе мәгълүматларына караганда, бу ведомство уздырган тикшерүләр барышында эш бирүчеләрнең хезмәткәрләрне хезмәтне саклау буенча укыту һәм инструктаж үткәрү буенча хокук бозуларының киң таралган булуы күренгән (2012 ел нәтиҗәләре буенча 3594 хокук бозу ачылган). Бу өлештә хезмәт законнарының эш бирүчеләр тарафыннан үтәлмәвенә шулай ук Вәкаләтле вәкил дә турыдан-туры тап булды. Татарстан Республикасында Кеше хокуклары буенча вәкаләтле вәкилнең вәкилләре агымдагы елда шулай ук эшче төркемнәр составында төзелештә хезмәт куркынычсызлыгы чаралары тәэмин ителмәгән очраклар, әйтик, хезмәткәрләргә эшләр башкарганда булырга тиешле индивидуаль саклану чараларының бирелмәве, вакытлыча конструкцияләрне (басмаларны) кулланып эшләгәндә төзү нормалары һәм таләпләренең үтәлмәве, бушату эшләрен башкаргандагы хокук бозулар, газ тутырылган балоннарны эш тәмамланганнан соң эш урынында калдырулар теркәлгән капиталь төзелеш объектларына (административ-торак комплексы, фитнес-үзәк) барып кайттылар.

Кызганыч, әмма хезмәт саклау таләпләренең тиешенчә үтәлмәве фаҗигаларга китерә. Татарстан Республикасында Дәүләт хезмәт инспекциясенең оператив мәгълүматларына караганда, 2012 елда республика предприятиеләре һәм оешмаларында булган бәхетсезлек очракларында 111 кеше һәлак булган, 190 кеше авыр нәтиҗәләргә китергән травма алган (2011 елда, туры килү буенча, 115 һәм 248).

Узган елда Россия Федерациясе Тикшерү комитетының тикшерү идарәсе тикшерүчеләре тарафыннан Россия Федерациясе Җинаять кодексының 143 статьясы буенча (хезмәт саклау кагыйдәләрен бозу) 35, шул исәптән производствода үлемгә китергән бәхетсезлек очраклары буенча 31 материал буенча җинаять эше кузгатылган. Ләкин җаваплы затлар тарафыннан хезмәт дөрес оештырылган булса, берничә дистә фаҗигале вакыйганы булдырмый калып та булыр иде.

Күрсәтелгән чорда тикшерү органнары тарафыннан Россия Федерациясе Җинаять кодексының 143 статьясында каралган җинаятьләр кылу турында мәгълүмат булган хәбәрләр буенча җинаять эше кузгатудан баш тарту турында 300 процессуаль карар кабул ителгән.

Моның белән бергә, Татарстан Республикасында Дәүләт хезмәт инспекциясе мәгълүматларына караганда, техник куркынычсызлык кагыйдәләрен үтәү бурычы йөкләнгән вазыйфаи затлар гаебе белән бәхетсезлек очракларының якынча 80 %ы була. Тикшереп торучы орган тарафыннан уздырылган тикшерү чараларына йомгак ясаудан хезмәт законнарын бозуның иң киң таралган өлеше хезмәткәрләрне хезмәтне саклау буенча укытуларга һәм интруктаж үткәрелмәүгә туры килүе билгеле булды.

Вәкаләтле вәкил фикеренчә, югарыда китерелгән мәгълүматлар хокук саклау органнары белән тикшереп тору-күзәтү органнары арасындагы үзара мөнәсәбәтләрне ныгытуның максатка ярашлы булуын да, производстводагы бәхетсезлек очраклары сәбәпләренең барлык кызыксынучы органнар тарафыннан тирәнрәк анализ ясалуның һәм фаҗигале очракларны минимальләштерү буенча оештыру чараларын, шул исәптән превентив чаралар күрүнең зарур булуын күрсәтә. Аерым алганда, муниципалитетлар Россия Федерациясе Хезмәт кодексындагы 229 статьяның таләпләрен бер яки берничә зыян күрүченең сәламәтлегенә авыр зыян китергән бәхетсезлек очрагын йә үлемгә китергән бәхетсезлек очрагын тикшергәндө комиссия составына җирле үзидарә органнары вәкилләрен кертү өлешендә үтәлгән булса, хезмәтне саклау өлкәсендә эшчәнлек башкаручы затны төгәл билгеләп куярга тиеш. Һичшиксез, зарур чараларның тагын берсе – республика оешмаларында эшчәнлек урыннарын хезмәт шартлары буенча аттестацияләү һәм аны үткәрү сыйфатын тикшереп тору эшен көчәйтү.

Вәкаләтле вәкилгә керә торган шикаятьләр хезмәт мөнәсәбәтләре өлкәсендә эштән законсыз җибәрү, хезмәт шартнамәсен төзү һәм өзү тәртибенең сакланмавы, эшчәнлек белән тәэмин итү хезмәте органнары тарафыннан йөкләмәләрнең үтәлмәве өлкәсендә хокук бозуларның булуын раслый.

Эштән законсыз җибәрү проблемасы зур булмаган коммерциячел оешмаларга гына хас түгел, ул дәүләткә карамаган сектордагы эре предприятиеләргә дә, шулай ук дәүләт һәм муниципаль учреждениеләргә дә хас.

Быелгы елда гариза бирүчеләрнең шикаятьләрен караганнан соң Вәкаләтле вәкил ике мәртәбә хезмәткәрне эшчәнлек урынына кире кайтару турында тәкъдим ителгән бәяләмә юллады. Алар Әлмәт шәһәрендәге "Таттелеком" ААҖ һәм "Зеленодольск муниципаль районы мәгариф өлкәсендәгелкәт һәм җир мөнәсәбәтләре палатасы" муниципаль учреждениесенә адресланган иде. Ике очракта да оешмалар, дәлилләр китереп, Вәкаләтле вәкил таләпләрен үтәүнең мөмкин булмавы турында хәбәр иттеләр. Ләкин гариза бирүчеләр соңыннан, Вәкаләтле вәкил тикшерүе нәтиҗәләрен дәлил буларак файдаланып, суд тәртибендә эшчәнлек урыннарына кире кайтарылдылар.

Суд статистикасы күрсәткәнчә, хезмәткәрләрнең эшчәнлек урыннарына кире кайтарылулары турындагы дәгъва гаризаларының утыз проценттан артыграгы суд инстанцияләре тарафыннан канәгатьләндерелә. 2011 елда 491 эшнең 184е канәгатьләндерелгән булса, 2012 елда бу категориядәге 357 эшнең 112се канәгатьләндерелде.

Дәүләт органнарында һәм җирле үзидарә органнарында мондый очракларны минимальләштерү максатларында законлы көчләренә кергән суд карарларында билгеләнгән фактларга таянып, ведомство карамагындагы учреждениеләрнең хезмәткәрләрне эштән законсыз җибәрүгә юл куйган җаваплы затларын дисциплинар җаваплылыкка тарту тәҗрибәсен кулланырга мөмкин дип күзаллана.

Вәкаләтле вәкилнең 2011 елда Татарстан Республикасы территориясендә кеше хокукларын һәм ирекләрен саклау турында еллык докладында эш белән тәэмин итү хезмәте органнарының "Россия Федерациясендә халыкны эш белән тәэмин итү турында" 1991 елның 19 апрелендәге 1032-1 номерлы Россия Федерациясе Законы белән билгеләнгән зат категорияләренә аларның ризалыгы белән вакытыннан алда билгеләнә торган картлык буенча хезмәт пенсиясен тәкъдим итүдән нигезсез баш тартулары проблемасы турында әйтелгән иде. Бу тискәре күренеш сакланып калды. Граждан мөрәҗәгать иткәндә, эш белән тәэмин итү хезмәте органнары баш тарту белән бергә гражданның тәкъдим ителә торган эшкә күнекмәләре булу-булмауны һәм аның яшәү хәлен, шул исәптән сәламәтлек торышын исәпкә алмыйча эшкә урнаштыру тәкъдимәре вариантларын бирәләр.

Шул рәвешле Вәкаләтле вәкил суд утырышында вакытыннан алда билгеләнә торган картлык буенча пенсия турында тәкъдим буенча Казан шәһәре Совет районында Эшчәнлек белән тәэмин итү үзәгенә карата граждан К. таләпләренә өченче зат буларак куәтләде. Граждан К. суд органына мөрәҗәгать иткәнче аңа берничә ай дәвамында "Россия Федерациясендә халыкны эш белән тәэмин итү турында" РФ Законының 4 статьясында күрсәтелгән туры килми торган эш сыйфатлары булган эшкә урнаштыру вариантлары тәкъдим ителеп килгән, ә вакытыннан алда пенсиягә чыгуны тәкъдим итү турында гаризасы тиешле дәрәҗәдә каралмаган. Дәгъва Казан шәһәренең Совет район суды тарафыннан канәгатьләндерелде, карар законлы көченә керде.

Югарыда бәян ителгәннәрдән чыгып, эшчәнлек белән тәэмин итү органнар пенсия яшенә җитүче гражданнарны аларның һөнәри осталыкларын һәм яшәү хәлләрен исәпкә алып тәкъдим итү эшен активлаштырырга, ә нәтиҗәгә ирешеп булмаган очракта, үз хатасын танырга һәм, иң беренче чиратта, гражданнарның законлы мәнфәгатьләреннән чыгып, вакытыннан алда пенсия билгеләү турында тәкъдимнәр бирү хокукыннан файдаланырга тиеш дип уйлыйбыз.

Икенче бер мөһим проблема мәҗбүри пенсия иминиятен түләү буенча 1 млрд. сумнан артык бурычлары булган предприятиеләргә карый. Пенсия фонды органнарының кара исемлегенә хезмәт хакы буенча бурычлары булмаган оешмалар да кертелә. Бу да кеше хокуклары бозылу була. Мондый эшчәнлек бирүчеләргә шуны истә тотарга кирәк: мәҗбүри пенсия иминияте буенча чаралар эшләүче гражданнарның матди, социаль хәлендәге үзгәрешләрне компенсацияләүгә яки минимальләштерүгә юнәлтелгән. Кызганыч, әмма хезмәткәрләр үзләре, булачак пенсияләренә зыян итеп, бүгенге көнгә югарырак хезмәт хакын сайлап алу мөмкинлегеннән файдалана.

Россия Федерациясе Пенсия фондының Татарстан Республикасы буенча бүлегенең рәсми сайтында күрсәтелгәнчә, иң эре бурычлы предприятиеләр булып "Татарстан" авиакомпаниясе" ААҖ (51 млн. сумнан артык) һәм "Казан төгәл машина төзелеше заводы" (49 млн. сумнан артык) билгеләнгән. Дистәдән артык предприятиеләрнең бурычлары 10 миллионнан сумнан артык. Алар арасында "Хитон" ААҖ (Казан шәһәре Совет районы) – 17179,80 мең сум; "Свиягастрой" ҖЧҖ (Теләче районы) – 17136,94 мең сум; "Эстель" ҖЧҖ (Саба районы) – 17282,50 мең сум; "КамГЭСАвто" ҖЧҖ (Чаллы шәһәре) – 16314,16 мең сум; "ЖБИ Зәй заводы" (Зәй шәһәре) – 15040,89 мең сум; "ЗСК Булгар" ҖЧҖ (Казан шәһәре Совет районы) – 14935 мең сум; « Мәрҗани Вамин Агрофирмасы» (Яңа Чишмә районы) – 14806,4 мең сум; "Зөя авыл хуҗалыгы предприятиесе" (Апас районы) – 14024,18 мең сум; ИХК «Татгазинвест" ЯАҖ (Саба районы) – 11556,3 мең сум; «Комплекслы торак-коммуналь хезмәте күрсәтү» ҖЧҖ (Түбән Кама шәһәре) – 11291,65 мең сум; "Ак Барс АЭРО" ААҖ (Бөгелмә шәһәре) – 11254,8 мең сум; "Ясная Поляна" ҖЧҖ (Алексеевск районы) – 10148,2 мең сум; "КамГЭСавтозаводстрой" ҖЧҖ (Чаллы шәһәре) – 10003,9 мең сум.

Бурычларның суммасы зур булу һәм республиканың күп кенә районнарында бурычлы оешмаларның булуы бу проблеманың җитди булуы турында сөйли. моның белән бергә бу мәсьәләне тормыш дәрәҗәсен күтәрү һәм керемнәрне легальләштерү буенча ведомствоара республика комиссиясенең һәм территориаль комиссияләрнең эшчәнлек киңәшмәләрендә карау максатка ярашлы булыр.

Суд инстанцияләре, покуратура органнары һәм башка тикшереп тору-күзәтү органнары, тикшерү органнары гражданнарның хезмәт хокукларын яклауга зур өлеш кертәләр. Хокук бозулар билгеле булганда, Вәкаләтле вәкил шулай ук үз компетенциясе кысаларында барлык чараларны да куллана. Моннан тыш, проболемаларның күп булуына бәйле рәвештә 2012 елның ноябрендә Вәкаләтле вәкил "Татарстан Республикасында гражданнарның хезмәт хокукларын саклау турында" темасына парламент тыңлауларын уздыру инициативасы белән чыкты. Нәтиҗәдә бер рәт тәкъдимнәр бирелде. Шунсы кызганыч, судлар, дәүләт хакимияте органнары, җирле үзидарә органы һәм кызыксынучы башка структуралар тарафыннан күрелә торган чаралар вәзгыятьне тамырдан яхшырту өчен җитәрлек булмый. Моның үз сәбәпләре бар.

Иң таралганнарыннан – хезмәткәрнең хокукларын боза торган эш бирүченең яшеренүе, аларның урнашу урыны гаризада күрсәтелгән адреска туры килми яки Юридик затларның бердәм дәүләт реестрындагы белешмәләргә тәңгәл түгел. Мондый вәзгыять тикшереп тору-күзәтү органы тарафыннан тикшерү эшләрен уздыруга яисә хезмәткәрләрнең бозылган хокукларын кире кайтару буенча суд карарларын башкаруга комачаулык тудыра. Оешманың чынбарлыкта урнашу урынының Юридик затларның бердәм дәүләт реестрындагы белешмәләргә туры килмәве турында мәгълүмат мондый исәпне алып бару билгеләнгән хисап формаларындагы каралмаганга күрә китерелми. Практикада мондый очракларның саны йөзләр белән исәпләнә (Татарстан Республикасында Дәүләт торак инспекциясе мәгълүматлары буенча, 606 мөрәҗәгать буенча тикшерү чараларын уздыра алмаганнар).

Кайбер очракларда хезмәт хакы буенча бурычлы булу проблемасын бөтенләй хәл итеп булмый диярлек. Бу эш бирүченең мөлкәте булмау сәбәпле бурыч түләнгән дип саналган очракларда шулай була. Федераль суд приставларының Татарстан Республикасы буенча идарәсе мәгълүматларына караганда, 2012 елда хезмәт хакы буенча бурычны түләтү буенча 581 башкару эше, бурычлының түләү өчен алына торган мөлкәте булмаганга күрә, чынбарлыкта башкарыла алмады (чынбарлыкта башкарылганнарның 3,6 %ы).

Пенсия фонды органнарының тикшерүләр тәҗрибәсе кеше хокукларының шактый бозылуларын күрсәтә. Моның сәбәпләре итеп законнардагы ачык урыннарның күп булуын күрсәтергә мөмкин: иминият кертемнәрен түләүнең иң аз күләмле ысулларын һәм хезмәт хакының бер өчлешен төле компенсация түләүләренә алыштыру юлы белән салым салудан качу схемаларын куллану;хезмәткәрләрне иминият кертемнәрен үзләре түләүче индивидуаль эшкуарлар статусына күчерү тәҗрибәсеннән файдалану һ.б.

Хезмәт мөнәсәбәтләре өлкәсендәге хокук бозуларның латент характеры хәлне яхшыртуда каршылык тудыра. Вәкаләтле вәкил тарафыннан хисап чорында үткәрелгән социаль сораштыру нәтиҗәләреннән шул күренде: хезмәт хокуклары бозылуга юл куелган дип санаучы күп кенә гражданнар вакыйгалар агышы буенча баруны өстен күреп, үзләренең хокукларын яклауны сорап суд органнарына яисә булмаса тикшереп тору-күзәтү органнарына мөрәҗәгать итмиләр.хезмәткәрләр үзләренең хокукларына ачык яклаудан һәм эш бирүчеләр белән бәхәскә керергә куркалар, чөнки предприятие җитәкчесенә карата шикаять бирү эшчәнлек югалтуының сәбәбе булырга мөмкин.

Шулай итеп, хәзерге вакытта хезмәткәрнең хезмәт хокукларын тәэмин итү өчен халык хакимият органнарына ышанырга, үзенә эшчәнлек бирүчене "барин-хуҗа" буларак кабул итүне онытырга тиеш. Тикшереп тору-күзәтү органнарының эше дә, дәүләт хакимияте органнары белән эш бирүчеләр арасында конструктив диалог төзү дә гаять әһәмиятле булып кала бирә. Эш бирүчеләргә карата булган законлы таләпләре югарыда күрсәтелгән сәбәпләр аркасында канәгатьләндерелми калган хезмәткәрләргә ярдәм итү, шулай ук законнар дәрәҗәсендә, мөһимлеген югалтмый.

**Торак хокукларын саклау**

Россия Федерациясе Конституциясе, 40 статьяда һәркемгә торак хокукын беркетеп, бу хокукны гамәлгә ашыру өчен шартлар тудыру буенча тиешле бурычларны дәүләт хакимияте органнарына һәм җирле үзидарә органына йөкли.

Гражданнарны һәркем ларлак торак белән тәэмин итү – Татарстан Республикасында иң мөһим бурычлардан. Торак статусы – гаиләнең тормыш сыйфатын һәм дәрәҗәсен чагылдыра торган нигез социаль индикаторы ул.

Федераль дәүләт ститистика хезмәтенең Татарстан Республикасы буенча идарәсе мәгълүматлары буенча, 2012 елда республикада 2399,5 мең кв.метр күләмендә торак файдалануга кертелде. Татарстан Республикасы Идел буе федераль округында торак төзү буенча беренче урынны алды.

Татарстан Республикасы "2012 елга Татарстан Республикасында гражданнарны торак белән тәэмин итү", "2012 – 2015 елларга " Татарстан Республикасында яшь гаиләләрне торак белән тәэмин итү", "2011 – 2015 елларга Татарстан Республикасында торак төзүне арттыру", "Татарстан Республикасында 2011 – 2015 елларга "Торак" федераль максатчан программасының "Федераль законнарда билгеләнгән граждан категорияләрен торак белән тәэмин итү буенча дәүләт йөкләмәләрен үтәү" кебек программаларын гамәлгә ашыра, шулай ук торак төзүгә юнәлдерелгән федераль программаларда актив катнаша.

Муниципаль программалар да яхшы эшли. Мәсәлән, Казан шәһәрендәге авария хәлендәге торак фондыннан гражданнарны күчерү буенча адреслы муниципаль программа нәтиҗәсендә 2012 елда авария хәлендәге 20 йорттан 221 гаилә яңа фатирларга күчерелде.

Торак программаларын гамәлгә ашыру республикада торак төзүнең югары темпларын тәэмин итә. Ләкин торак шартларын яхшыртуны сорап язылган граждан гаризалары кимеми. Шулай, эшнең югарыда күрсәтелгән күләмнәренә карамастан, гражданнарны авария хәлендәге торактан күчерү әле төгәлләнмәде һәм аның кайчан төгәлләнәсе билгеле түгел (Казан шәһәрендә 106 авария хәлендәге торак бар, аларда 1849 кеше яши).

Республика муниципаль районнарының башкарма комитетлары биргән мәгълүматлар буенча, социаль наем шартнамәләре буенча бирелә торган торак урыннарга мохтаҗлар буларак исәптә торучы гражданнар саны 2012 елның 1 гыйнварына 51353 кеше тәшкил итте.

Республикада социаль файдаланыла торган торак фондының торак урыннарын төзү эшенең юк дәрәҗәдә булуы сәбәпле, мохтаҗ гражданнар саны артканнан арта гына бара.

Вәкаләтле вәкилгә Казан шәһәрендәге Богатырев урамында урнашкан авария хәлендәге 6 нчы йорттан күчерү мәсьәләсе буенча З. исемле граждан мөрәҗәгать итте. Ул йортта 121 гаилә яши, шулай ук Татарстан Республикасы буенча Эчке эшләр министрлыгының 3730 нчы хәрби часте урнашкан.

Вәкаләтле вәкил, шикаятьне караганнан соң, Казан шәһәре муниципаль берәмлегенең башкарма комитеты исеменә яшәүчеләрне күчерү һәм Киров район судының 2011 елның 26 апрелендә чыгарылган карарын үтәү буенча чаралар күрү таләп ителү турында бәяләмә юлланган иде. Әмма җавапта, йортның икенче катында хәрби часть урнашканга күрә, Торак-коммуналь хуҗалыкны үзгәртеп коруга ярдәм фонды хисабыннан торак урыннар бирү мөмкинлегенең булмавы һәм бушатыла торган торак фондыннан торак алынган саен шул торак урыннарны йортта яшәүчеләргә бүлеп биреләчәге күрсәтелгән иде.

Казан шәһәре муниципаль берәмлегенең башкарма комитеты биргән мәгълүматка караганда, 2012 елның 24 декабренә бары тик 26 гаиләгә торак урыннар бирү турында документлар әзерләнде һәм расланды.

Социаль наем шартнамәләре буенча торак бирелмәүнең төп сәбәбе муниципаль берәмлекләрнең җитәрлек финанс мөмкинлекләре булмаудан гыйбарәт.

Республиканың кайбер районнары, мәсәлән Чистай муниципаль районы, бу хәлдән чыгып киләләр һәм торак урынны чиртаттан тыш бирү турында суд карарын аның базар бәясе күләмендә булган акчалата компенсация түләп үтиләр. Торак урын бирүне акчалата компенсация белән алмаштыру бәхәсле булып кала, һәм суд карарлары да бик аз. Шулай ук гариза бирүченең акчаларны башка ихтыяҗларга сарыф итү куркыныч да бар. Башка муниципаль берәмлекләр фатирларны, Казан шәһәрендәге Богатырев урамында урнашкан авария хәлендәге 6 нчы йорт очрагында кебек, муниципаль торак фондында бушатылгач кына бирәләр, ләкин бу очракта суд карарын үтәү берничә елга сузыла.

Проблеманы максатчан торак сервитутларын кертү хәл итәргә мөмкин. Аларны авария хәлендәге торакта яшәүче гражданнар, әгәр граждан моңа риза булса, бары тик социаль ипотека программасы буенча торак урын сатып алуга гына тота ала.

Моннан тыш, гражданнарның ташламалар каралган категорияләрен – инвалидларны, Россия Федерациясе Хөкүмәтенең 2006 елның 16 июнендәге 378 номерлы карары белән расланган хроник авыруларның авыр формаларыннан интегүчеләрне тәэмин итү проблемасы бик җитди.

Әйтик, 2012 елның апрелендә Вәкаләтле вәкил исеменә 1984 елдан бирле торак шартларын яхшыртуга мохтаҗлар исемлегендә булган М. исемле инвалид мөрәҗәгате алынды. Вәкаләтле вәкил булышлыгы белән суд карарына нигезләнепгариза бирүчегә 2012 елның ноябрендә Казан шәһәрендә икебүлмәле фатир бирелде.

Ләкин М. кабат вәкаләтле вәкилгә мөрәҗәгать итте, мөрәҗәгать итүенең төп сәбәбе – торак урынның урнашу урыны буенча поликлиника һәм даруханәләрнең булмавы, бу исә аның медицина ярдәменә хокукын шактый чикли. Вәкаләтле вәкил гозернамәсенә башка торак урын бирү мөмкинлеге булмау турында җавап алынды

Җирле үзидарә органнары практикасында гражданнарны торак шартларын яхшыртуга мохтаҗлар исәбенә куюдан законсыз баш тарту очраклары да булган.

Мәсәлән, И. исемле граждан, һөнәри лицейда уку сәбәпле, исәпкә куелмаган. Моның белән бергә Россия Федерациясе Торак кодексының 57 статьясындагы 2 пунктның 2 өлешенә салынганган мәгънә буенча (шикаятьне карау вакытында гамәлдә булган редакциясендә) торак урын бу мәгариф учреждениесен генә түгел, ә башка учреждениеләрне тәмамлаганнан соң да бирелергә тиеш. Моңа бәйле рәвештә Казан шәһәре муниципаль берәмлеге башкарма комитетының Вахитов һәм Идел буе районнары администрациясе исеменә бәяләмә юлланган иде.

Вәкаләтле вәкил Казан шәһәренең шул ук Вахитов һәм Идел буе районнары администрациясенә карата торак урынга мохтаҗ буларак танудан законсыз баш тарту турындагы дәгъва буенча граждан Е. яклы өченче зат буларак катнашты. Әлеге учреждениедән килгән вәкилләрнең карашы мохтаҗларны исәпкә кую яшәү урыны буенча түгел, ә теркәлү урыны буенча гамәлгә ашырылуга нигезләнгән иде. Бу исә "Ятим балаларга һәм ата-ана тәрбиясеннән мәхрүм калган балаларга социаль ярдәм буенча өстәмә гарантияләр турында" 159-ФЗ номерлы Федераль закон нигезләмәләренә (эш карау вакытында гамәлдә булган редакциядә) каршы килә. Дәгъва Казан шәһәренең Вахитов район суды тарафыннан канәгатьләндерелде, карар законлы көченә керде.

Татарстан Республикасы Прокуратурасы биргән мәгълүматларга караганда, 2011 елда исәптән нигезсез төшереп калдыру һәм исәпкә куюдан баш тарту буенча 38 очрак билгеле булса, 2012 елда – 25. 2012 елда законсыз баш тарту очраклары 2011 елда күзәтелгән шәһәрләргә туры килә: Казан шәһәрендә – 15 һәм 11, Чаллы шәһәрендә – 5 һәм 4, Алабуга шәһәрендә – 2 һәм 2.

Җибәрелгән хокук бозуларның төп сәбәбе муниципаль органнарның торак законнары нормаларын дөрес кулланмаудан гыйбарәт.

Вәкаләтле вәкил исеменә шулай ук авария хәлендәге йортлар урнашкан җир кишәрлекләрен муниципаль ихтыяҗлар өчен тартып алу турындагы карарларның муниципаль хакимият органнары тарафыннан кабул ителмәвенә шикаятьләр керде.

2012 елның апрелендә Вәкаләтле вәкил йортны авария хәлендә дип тануга бәйле рәвештә җир кишәрлеген муниципаль ихтыяҗлар өчен тартып алу мәсьәләсе буенча Н. исемле граждан хокуклары бозылган дип билгеләде.

Вәкаләтле вәкилгә мөрәҗәгать иткәнче, гариза бирүчегә инвесторлардан бу җир кишәрлегендә объект төзү турында тәкъдимнәрнең булмавы аркасында баш тартылган, аннары – гамәлдәге законнарда торак йортны реконструкцияләүне башкаруның төгәл сроклары булмау сәбәпле, ахырда – җир кишәрлеген тартып алуны гамәлгә ашыру өчен каралган бюджет акчалары булмау сәбәпле баш тартып килгәннәр. Вәкаләтле вәкил, әлеге баш тартуларның законсыз булуын һәм законлы көченә кергән суд карарына каршы килүен күрсәтеп, 2012 елның 31 июлендә бәяләмә юллаган иде, ләкин Казан шәһәре муниципаль берәмлегенең башкарма комитеты, үзенең күрсәтелгән җир кишәрлеген сатып алуга бурычлы булуын танып, сатып алынырга тиешле объектның базар бәясе югары булмауга һәм бу акчаларның гариза бирүчеләр тарафыннан яңа торак сатып алырга җитәрлек булмавына сылтады.

Социаль ипотека системасында торак урын бирүгә караган мөрәҗәгатьләр дә сирәк түгел. "Татарстан Республикасы Президенты каршындагы Дәүләт торак фонды" коммерциячел булмаган оешма (алга таба – ДТФ) биргән саннардан чыгып караганда, республика халкы арасында социаль ипотекага ихтыяҗ зур. Шулай, ДТФ аркылы торак программаларының барлык төрләре буенча торак шартларын яхшыртуга ихтыяҗ 21609 гаиләдә бар, шуларның 7749ы ДТФ Гаиләләр реестрына кертелгән, башлангыч исемлектә – 13860.

Тапшырылган мәгълүматлардан күренгәнчә, 2012 елда социаль ипотека программалары кысаларында 6938 гаилә торак урыннар алган, шуларның бары тик 125е – кичектергесезләр квотасы буенча. Ләкин, гамәлдәге законнар нигезендә кичектергесезләргә төзелгән торакның гомуми күләменең 10 %ы бирелергә тиеш һәм, шуңа ярашлы рәвештә, 2012 елда 680 ләп кическтергесезләр гаиләсе торак алырга тиеш иде.

Кичектергесезләр категориясенә халыкның социаль якланмаган катлавы керә, һәм күп очракта социаль ипотека алар өчен торак шартларын яхшыртуның бердәнбер ысулы була. Шуны исәпкә алырга кирәк, аларның кайберләренә федераль бюджеттан торак алуга субсидиеләр бүлеп бирелә, алар аны социаль ипотека программасы кысаларында тормышка ашырырга телиләр, чөнки алар торак шартларын яхшыртуның башка ысулларыннан, матди хәлнең начар булуы сәбәпле, файдалана алмыйлар.

Шулай, Татарстан Республикасы Хезмәт, халыкны эшчәнлек белән тәэмин итү һәм социаль яклау министрлыгында Торак шартларын яхшыртуга (субсидияләр бирү юлы белән) реестрда 6161 кеше исәпләнә, шул исәптән 1724 хәрби сугышлар инвалиды, хәрби сугыш ветераннары, һәлак булган (вафат булган) хәрби сугыш инвалидларының һәм хәрби сугыш ветераннарының гаилә әгъзалары, инвалид балалары булган 1089 гаилә, 3348 хезмәт инвалиды. Субсидиянең күләме, гамәлдәге законнарда каралганча, торак урын гомуми мәйданының бер кешегә туры килгән 18 кв.метр исәбеннән 496800 сум тәшкил итә. Гражданнар, бу субсидияне алганнан соң, аны гамәлгә ашыру юлында каршылыкларга очрыйлар. Бүлеп бирелгән субсидия хисабыннан башлангыч кертем кертеп, социаль ипотека шартларында торак сатып алу мөмкинлегенең булуы букатлаулы хәлдән чыгуның бер юлы булыр иде.

Моның белән бергә, кичектергесезләргә торак урыннар бирү тәртибе һәм шартлары муниципаль берәмлекләрнең норматив актлары белән җайга салына. Вәкаләтле вәкил бу актларга анализ ясады.

Республиканың башка муниципаль районнарыннан һәм берәмлекләреннән аермалы буларак, Казан шәһәре муниципаль берәмлеге башкарма комитетының "Гражданнарны торак урыннарны сатып алуда кичектергесез ярдәмгә мохтаҗ дип тану турында" 2011 елның 18 августындагы 4662 номерлы норматив актында торак шартларын федераль бюджеттан субсидиеләр исәбеннән яхшыртуга хокуклары булган гражданнар кичектергесез ярдәмгә мохтаҗлар булрак таныла алмыйлар. Бу факт Казан шәһәрендә яшәүчеләрнең күрсәтелгән категорияләрен, республиканың башка муниципаль районнарында яшәүчеләр белән чагыштырып караганда, тигезлек махсус югалган шартларга куя һәм аларны торак шартларын социаль ипотека буенча яхшыртуга хокукларыннан мәхрүм итә.

Гражданнарның күрсәтелгән категорияләренең торак хокукларын тигезләү максатларында, Казан шәһәре муниципаль берәмлеге башкарма комитеты бу карарга үзгәрешләр кертә ала һәм субвенция исәбеннән торак шартларын яхшыртуга хокукы булган затларга социаль ипотека программасы кысаларында торак сатып алу мөмкинлеген карый ала, дип уйлыйбыз.

Анализ ясау барышында кичектергесезләргә торак урынны бирү тәртибен җайга сала торган кайбер муниципаль актларда гражданнарны кичектергесезләр исмелегенә кертү өчен муниципаль берәмлек башлыгы күрсәтмәсе нигез булып күрсәтелүен билгеләдек.

Аерым алганда, бу нигез Нурлат, лениногорск муниципаль районнарында бар иде. Гражданнарны муниципаль берәмлек башлыгының күрсәтмәсе яки теләге буенча кичектергесезләр исемлегенә субъектив кертү гражданнарның (инвалидларның, янганнарның, авария хәлендәге йортларда яшәүчеләрнең һ.б.) хокуклары бозылуга китерергә мөмкин иде.

Әлеге мәгълүмат Татарстан Республикасы Прокуратурасына җибәрелде һәм, алган мәгълүматларга караганда, күрсәтелгән муниципаль берәмлекләрнең норматив актлары гамәлдәге законнарга туры китерелде.

Бала туганда социаль ипотека шартнамәсендә һәм гамәлдәге законнарда каралган дәүләт ярдәме күрсәтелмәгән очраклар бар. Татарстан Республикасы Президенты каршындагы Дәүләт торак фонды мәгълүматы буенча, "бала акчасын" түләү буенча канәгатьләндерелгән дәгъваларның саны 2011 елдагы 4тән 2012 елдагы 12гә кадәр артты.

Шулардан бер мисал. Апрель аенда Вәкаләтле вәкилгә К. исемле граждан мөрәҗәгать итте. Аны социаль ипотека шартнамәсе буенча бала тугач түләнмәгән 200 мең сум мәсьәләсе борчый иде.

Тикшерү барышында шуны ачыкладык: Татарстан Республикасы Министрлар Кабинеты тарафыннан 2007 елның 2 августындагы 366 номерлы карары белән расланган Гражданнарның социаль ипотека буенча торак сатып алу өчен түләүләрне өлешләп түләү шартларын һәм срокларын билгеләү тәртибенең 7 пунктын бозып, гариза бирүчене аның ризалыгыннан башка гына икенче торак программасына күчереп кую сәбәпле, бала туганда түләнергә тиешле түләүнең башкарылмавы билгеле булды. мөрәҗәгатьне карау нәтиҗәләре буенча ДТФ исеменә бәяләмә юлланды, шуннан соң Вәкаләтле вәкил суд утырышында өченче зат буларак катнашты. Казан шәһәре Вахитов район суды карары белән К. таләбе канәгатьләндерелде.

Вәкаләтле вәкилгә ипотека шартларында сатып алынган биләнгән торак урыннардан куып чыгарылу мәсьәләләре буенча да гражданнарның мөрәҗәгатьләре булды. шуны билгеләп үтәргә кирәк, ипотека шартнамәсе шартларын үтәмәгән гражданнарны куып чыгару очраклары арта бара. 2011 елда Татарстан Республикасы судлары тарафыннан гражданнарны ипотека шартнамәсе буенча залогка куелган тора йортлардан яки фатирлардан куып чыгару турында банклар яки кредит оешмаларының 33 дәгъвасы канәгатьләндерелгән булса, 2012 елда мондый 62 дәгъва канәгатьләндерелде.

Россия Федерациясе Торак кодексының 95 статьясындагы 2 пункт нигезендә торак урыннарыннан социаль ипотека шартнамәсен үтәмәү сәбәпле куып чыгарыла торган гражданнар (әгәр бу торак урын алар өчен бердәнбер булса), маневр фонды исәбеннән булган торак белән вакытлыча тәэмин ителә алалар.

Практикада исә ипотека торагыннан мәхрүм калган гражданнар барлыка килгән проблеманы үзләре хәл итәргә тиеш булалар. Мәсәлән, Казан шәһәре муниципаль берәмлеге, Арча муниципаль районы башкарма комитетларының маневр торак фонды юк.

Әлеге проблеманы башка юл белән дә өлешчә хәл итеп була. Татарстан Республикасында Татарстан Республикасы Министрлар Кабинетының 2011 елның 20 июнендәге 492 номерлы карары белән расланган "2011 – 2015 елларга Татарстан Республикасында торак төзелешен үстерү" озак вакытлы максатчан программасының "Арендалана торган торак базарын үстерү" кече программасы кысаларында керемле йортлар төзү зур тизлек белән үсә башлады.

Татарстан Республикасында арендалана торган торак базарын булдыру зарурлыгы халыкның бер өлешендә торакны милеккә, шул исәптән социаль ипотека кысаларында сатып алу мөмкинлеге булмау белән аңлатыла. Керемле йортлар төзү республикадагы торак проблемасын күпсанлы гражданнар өчен хәл итәргә мөмкинлек бирәчәк. Татарстан Республикасы Министрлар Кабинетының алдан исәпләп куюлары буенча, торак шартларын яхшыртуда мохтаҗлар арасыннан 1647 кеше торакны арендалау хокукы белән алырга тели.

Торакка хокукка кагылышлы вәзгыятькә бәя биргәндә торак-коммуналь хезмәт күрсәтү мәсьәләләренә дә игътибар бирми мөмкин түгел. Озак еллар дәвамында көн үзәгендәге мәсьәлә булып, узган елда алар катнаш субсидияләүнең бетерелүенә, коммуналь хезмәт күрсәтүләргә тарифлар үсүгә һәм торак-коммуналь хуҗалык өлкәсен җайга сала торган норматив хокукый актларга федераль дәрәҗәдә үзгәрешләр кертелүгә бәйле рәвештә тагы да кискенләште.

Теманың мөһимлеген исәпкә алып, 2012 елның 5 – 6 декабрендә Татарстан Республикасы Президенты каршындагы Дәүләт торак фонды, Татарстан Республикасы Төзелеш, архитектура һәм торак-коммуналь хуҗалык министрлыгы, Татарстан Республикасы Хезмәт, халыкны эшчәнлек белән тәэмин итү һәм социаль яклау министрлыгы катнашында Вәкаләтле вәкил тарафыннан торак-коммуналь хезмәтләр күрсәтү мәсьәләләре буенча "кайнар линия" уздырылды. Ике көн эшләгән "Кайнар линия" аркылы 220 мөрәҗәгать керде, алар барышында 336 сорау бирелде. Алар иң элек гомумйорт ихтыяҗлары өчен өстәмә түләүләргә (ОДН), гомуми йорт мөлкәтенә капиталь һәм агымдагы ремонт ясау зарурлыгына, ясалган ремонт эшлөренең сыйфатына карады. Арада шулай ук идарәче компанияләрнең эшенә, электр энергиясенә, җылылыкка, каты көкүреш калдыклары чыгаруга тарифларның артык зур булуына, торак-коммуналь хезмәтләрнең һәм гомуми йорт мөлкәтен тоту эшләренең сыйфатсыз, начар күрсәтелүе мәсьәләләренә, торак-коммуналь хезмәтләр күрсәткән өчен түләүнең арттырып исәпләнүенә караган шикаятьләр бар иде.

Торак урыннар һәм коммуналь хезмәтләр күрсәтү өчен түләүгә кагылышлы сораулар аеруча еш бирелә. Гамәлдәге аерым бер законнарда билгеләнгән очракларда гражданнарның аерым категорияләре торак урыннар һәм коммуналь хезмәтләр күрсәткән өчен түләүгә субсидияләр алу хокукына ия. Вәкаләтле вәкил шуны ассызыклый: узган ел нәтиҗәләре буенча практикада гражданның үзенең бу төр субсидиягә хокукы булуны исбатларга мәҗбүр булган очрак булды.

Вәкаләтле вәкил торак урын һәм коммуналь хезмәтләр күрсәткән өчен түләүгә субсидияләр алу хокукын тану турында Татарстан Республикасы Хезмәт, халыкны эшчәнлек белән тәэмин итү һәм социаль яклау министрлыгына карата дәгъва буенча П. исемле граждан яклы булган өченче зат буларак чыгыш ясады. Социаль яклау оргының баш тартуы бары тик яшәү урыны буенча теркәлмәвенә нигезләнгән иде, гәрчә Россия Федерациясе Торак кодексында һәм торак хокукының башка нормаларында мондый торак урында килү урыны буенча теркәлгән гражданнарга – торак урыннардан файдаланучыларга субсидия бирелү мңмкинлегенә тыюлар булмаса да. Казан шәһәренең Яңа Савин район суды П. исемле граждан дәгъвасын канәгатьләндерде.

Бу очрак уникаль булмаганга күрә, Вәкаләтле вәкил социаль яклау органнарына киләчәктә гражданнарның мондый гаризаларын караганда хокук бозуларны булдырмак максатларында әлеге хаталарны исәпкә алырга кирәк дип саный.

Гражданнарның торак хокукларын гамәлгә ашыруга караган теге яки бу хокук бозуларның сәбәпләре төрле. Аларның бер өлешен хәл итү шактый күләмдә матди чаралар булуны таләп итә. Моның белән бергә, гражданнарның торак хокукларын бозуларның бер өлешен гамәлдәге законнарны дөрес үтәгән очракта булдырмаска да була.

**Сәламәтлек саклауга һәм медицина ярдәменә хокукны саклау**

Татарстан Республикасы Конституциясе һәркемнең, медицина ярдәмен дә кертеп, сәламәтлек саклауга хокуклы булуын игълан итә. Ул законнар белән билгеләнгән тәртиптә дәүләт һәм башка сәламәтлек саклау учреждениеләре тарафыннан күрсәтелә.

2012 елның 1 гыйнварыннан "Россия Федерациясендә гражданнар сәламәтлек саклау нигезләре турында" 2011 елның 21 ноябрендәге 323-ФЗ номерлы Федераль закон үз көченә керде. Әлеге Федераль законда сәламәтлек саклауның төп принциплары буларак медицина ярдәме күрсәткәндә пациентның теләкләренә өстенлек бирү; медицина ярдәменең һәркем өчен алырлык һәм сыйфатлы булуы, медицина ярдәме күрсәтүдән баш тартуларның булмавы билгеләнгән.

Шул ук вакытта Россия Федерациясе субъектлары дәүләт хакимияте органнарының сәламәтлек саклау өлкәсендәге вәкаләтләре даирәсе киңәйтелде. Аларга Россия Федерациясе субъектлары халкына беренчел медицина-санитария ярдәмен, махсуслашкан, шул исәптән югары технологияле медицина ярдәме, Россия Федерациясе субъектларының медицина учреждениеләрендә медицина ярдәмен күрсәтүне оештыру; Россия Федерациясе законнары белән билгеләнгән компетенциясе кысаларында медицина ярдәмен үстерү һәм аның гражданнар өчен алырлык булуын тәэмин итү өчен шартлар тудыру керә.

Сәламәтлек саклау өлкәсендәге эшчәнлек нәтиҗәләрен түбәндәгеләр тасвирлый. "2011 – 2012 елларга Татарстан Республикасының сәламәтлек саклавын модернизацияләү" программасын гамәлгә ашыру кысаларында медицина ярдәмен 12 нозология буенча күрсәтүнең федераль стандартлары өстәмә кертелде.

Татарстан Республикасы халкына беренчел медицина-санитария ярдәмен модернизацияләү программасын гамәлгә ашыру кысаларында 43 муниципаль районда (Әгерҗе, Аксубай, Актаныш, Апас, Югары Ослан, Чүпрәле, Зәй, Кама Тамагы, Лениногорск, Мамадыш, Питрәч. Саба, Спас һ.б.) һәм Казан шәһәрендә 74 модуль фельдшер-акушерлык пунктлары монтажланды.

Яшь белгечләр проблемасын хәл итү һәм аларны беркетү максатларында 2012 елдан башлап 35 яшькә кадәр булган, 2011 – 2012 елларда югары һөнәри белем мәгариф учреждениесен тәмамлаганнан соң авыл торак пунктына эшләргә килгән медицина хезмәткәрләренә торак шартларын яхшырту өчен Федераль мәҗбүри медицина иминияте фонданнан 1 млн. сум күләмендә һәм Татарстан Республикасы бюджетыннан 100 мең сум күләмендә бер тапкыр түләнә торган компенсация түләүләре билгеләнде.

2012 елда 144 табиб 2100 мең сум күләмендә бер тапкыр түләнә торган компенсация түләүләрен алдылар, шуларның 13е – 2011 елда, 132се – 2012 елда эшкә урнашты.

"2012 елга кадәр авылны социаль үстерү" федераль максатчан программасы кысаларында авылда эшләүче һәм торак шартларыняхшыртуга мохтаҗ 70 медицина хезмәткәренә субсидие бүлеп бирелде.

Сәламәтлек саклау өлкәсендә гражданнарның хокуклары торышын тулаем алып бәяләгәндә, Вәкаләтле вәкил, үз исеменә керә торган мөрәҗәгатьләрдән, шулай ук медицина ярдәме күрсәткәндә гражданнарның хокуклары бозылу турында массакүләм мәгълүмат чараларында урын алган (теш табибына мөрәҗәгать иткән пациентның вафат булуы турында (Зеленодольск шәһәре) "Вечерняя Казань" газетасы, пациентның травма алган аягы урынына сәламәт аягына операция ясау турында (Казан шәһәре) "Бизнес Онлайн" электрон эшлекле газетасы, суд тәртибендә 500 мең түләтү өчен нигез булган табиб хатасы турында (Байлар Сабасы авылы) "Татаринформ" мәгълүмат агентлыгы һ.б.ш.) хәбәрләрдән чыгып, медицина ярдәмен күрсәтүгә кагылышлы проблемаларның булуын билгеләп уза.

Кеше һәм гражданның сәламәтлек саклауга һәм медицина ярдәменә хокуклары һәм ирекләрен саклауга булышлык күрсәтү максатларында, Вәкаләтле вәкил исменә кергән гражданнар мөрәҗәгатьләренең кайберләренә кагылышлы тикшерүләр үткәрелде.

Граждан Ш. мөрәҗәгате буенча "Россия Федерациясендә гражданнар сәламәтлек саклау нигезләре турында" 2011 елның 21 ноябрендәге 323-ФЗ номерлы Федераль законның 21 статьясы бозылу билгеле булды, ягъни гариза бирүченең хатынына, шул районда яшәү урыны буенча теркәлмәвенә бәйле рәвештә, Казан шәһәренең "9 нчы шәһәр клиник хастаханәсе" ДАССУ нең хатын-кыз консультациясенә беркетүдән баш тарткан булганнар.

Казан шәһәре буенча сәламәтлек саклау идарәсе биргән мәгълүматларга караганда, тикшерү нәтиҗәләре буенча гражданның гамәлдәге законнар нигезендә медицина оешмасын сайлап алуга хокукын гамәлгә ашыруны тәэмин итү буенча чаралар күрелде.

"Россия Федерациясендә гражданнар сәламәтлек саклау нигезләре турында" 2011 елның 21 ноябрендәге 323-ФЗ номерлы Федераль закон нигезендә ашыгыч, шул исәптән махсуслашкан ашыгыч, медицина ярдәме медицина оешмасыннан читтә экстрен һәм кичектергесез рәвештә, шулай ук амбулатор һәм стационар шартларда күрсәтелә. Экстрен рәвештәге медицина ярдәме гражданга шул уртача күләме вакытында һәм түләүсез медицина оешмасы һәм медицина хезмәткәре тарафыннан күрсәтелә.

Вәкаләтле вәкилгә Казан шәһәрендәге ашыгыч медицина ярдәме станциясе хезмәткәрләренең канәгатьләндерерлек булмаган эшенә карата граждан К. мөрәҗәгате керде. Аны тикшерү барышында ашыгыч медицина ярдәме бригадасын озак (өч сәгатьтән артык) көтеп тору факты ачыкланды.

Медицина ярдәменең оператив күрсәтелүенең әһәмиятле булуын исәпкә алып, Вәкаләтле вәкил ашыгыч медицина ярдәме хезмәтенең эшчәнлеген оештыруны камилләштерү һәм матди-техник яктан җиһазландыру буенча чаралар күрү өчен Татарстан Республикасы Сәламәтлек саклау министрлыгына мөрәҗәгать итте.

Моның белән бергә ашыгыч медицина ярдәмен күрсәтүне тиешенчә оештырылмау мәсьәләсе матди-техник яктан җиһазландыру проблемалары белән генә чикләнми. Бу хакта Татарстан Республикасы Сәламәтлек саклау министрлыгы тарафыннан уздырылган хезмәт урынында тикшерүләр материаллары бәян итә. Аның нәтиҗәләре буенча ашыгыч медицина ярдәме станциясе филиаллары, үзәк район хастаханәсе фельдшерларына, баш табибларына карата эштән җибәрү дә каралган дисциплинар җаваплылык чаралары билгеләнде.

Шулай итеп, күрсәтелә торган медицина ярдәменең сыйфатына йогынты ясый торган факторларның берсе башкару дисциплинасының торышы һәм эшне оештыру дәрәҗәсеннән гыйбарәт.

Вәкаләтле вәкил шулай ук Түбән Кама шәһәренең "Перинаталь үзәге булган шәһәр балалар хастаханәсе" ДАССУнең 1, 2 нче поликлиникаларында медицина хезмәтен күрсәтү өлешендә хокук бозуларның булуы турында хәбәрне тикшерде. Тикшерү барышында "Россия Федерациясендә гражданнар сәламәтлек саклау нигезләре турында" 2011 елның 21 ноябрендәге 323-ФЗ номерлы Федераль законының 20 статьясының хәбәрдар булып үз ихтыярың белән рөхсәт бирү турындагы таләпләрнең, вакциналарны саклау тәртибе турында СП 3.3.2.1120-02 IV бүлекнең таләпләре бозылу хакында таләпләрнең бозылуы билгеле булды. Тикшерүдән соң Вәкаләтле вәкил исеменә килгән мәгълүматка караганда, ачыкланган бозулар бетерелгән.

Аналарның, яшь балаларның вафат булулары, халык арасындагы үлемнәрнең, халыкның туберкулездан үлүе, хезмәткә сәләтле халыкның вафат булуы буенча республика күрсәткечләренең кимүенә карамастан, аерым муниципаль районнардагы вәзгыять катлаулы булып кала бирә.

Татарстан Республикасы Сәламәтлек саклау министрлыгы тарафыннан уздырыла торган муниципаль сәламәтлек саклау учреждениеләрен рейтинг буенча бәяләү, муниципаль берәмлекләрнең сәламәтлек саклау буенча индикатив күрсәткечләр бөенча эшчәнлек динамикасы Чүпрәле (23-24 урыннан 45 урынга), Бөгелмә (27 урыннан 42 урынга), Чистай (22 урыннан 33-34 урынга), Түбән Кама (8-10 урыннан 19-22 урынга) һәм Буа (3-4 урыннан 28-29 урынга) муниципаль районнарында позицияләрнең шактый төшүен күрсштте.

Түбәндәге мәсьәлә үзенә игътибар таләп итә. Чүпрәле муниципаль районында, халыкның күп кимүенә, яшь балаларның вафат булу, гомуми үлемнәр, туберкулездан үлүләр күрсәткечләренең югары булуына карамастан, халыкка флюорография тикшерүләре бик аз уздырыла, стационар медицина ярдәменең һәм көндезге стационар буенча планда каралган күләмнәре үтәлми, Сәламәтлек саклауны модернизацияләү программасының амбулатор-поликлиника ярдәменең һәркем алырлык булуын арттыру өлешенә караган чаралар түбән дәрәҗәдә гамәлгә ашырыла, стандартлар һәм 14 яшьлек яшүсмерләрне диспансеризацияләү кертелә, социаль хезмәт күрсәтүләр җыелмасыннан баш тарткан гражданнарның исәбе зур.

Бөгелмә, Чистай муниципаль районнарында хезмәткә сәләтле яшьтә булган халыкның туберкулездан, йөрәк-кан тамырлары авыруларыннан һәм тышкы сәбәпләрдән үлүнең күрсәткечләре югары булу, барлык төр медицина ярдәменең планда каралган күләмнәрен үтәмәү, флюорография тикшеренүләренең аз санлы халыкка уздырылуы, халыктан кергән шикаятьләрнең нигезләнгән булуы, халыкның күрсәтелә торган медицина ярдәменнән риза булмавы күзәтелә.

Буа, Түбән Кама муниципаль районнарында халыкның күпсанда үлүе, Сәламәтлек саклауны модернизацияләү программасының 14 яшьлек яшүсмерләрне диспансеризацияләү өлешенә караган чараларның аз күләмдә тормышка ашырылуы, халыктан кергән шикаятьләрнең нигезләнгән булуы халыкның күрсәтелә торган медицина ярдәменнән риза булмавы, социаль хезмәт күрсәтүләр җыелмасыннан баш тарткан гражданнарның исәбе зур булу күзәтелә.

Республиканың күрсәтелгән муниципаль районнарында урнашкан вәзгыять гражданнарның медицина ярдәменә хокукларын күпләп һәм тупас бозулар өчен шартлар тудыра.

Фәкать кызыксынучы министрлыклар, ведомстволарның муниципаль районнарның башкарма комитетлары җитәкчеләре катнашындагы ведомствоара хезмәттәшлек итүе генә 2013 елда югарыда аталган проблемаларны хәл итәргә мөмкинлек бирер дип ышанабыз.

Татарстан Республикасы Сәламәтлек саклау министрлыгы биргән мәгълүмат буенча, медицина учреждениеләренең табиблар белән тәэмин ителеше 2010 елда – 69,6%, 2011 елда – 69, 3 %, 2012 елда – 69,0 % тәшкил итте.

Татарстан Республикасы Министрлар Кабинетының "Табибларга – яшь белгечләргә дәүләт ярдәме чаралары турында" 2010 елның 31 гыйнварындагы 1187 номерлы карары нигезендә күрсәтелә торган социаль ярдәм чараларына карамастан, алар республиканың сәламәтлек саклау учреждениеләренә (Казан, Чаллы һәм Түбән Кама шәһәрләреннән тыш) эшкә урнаштырылган табибларга айлык өстәмә түләүләр һәм бер тапкыр түләнә торган түләүләр рәвешендә була, медицина учреждениеләрен кадрлар белән тәэмин итү мәсьәләләре иң четерекле булып калалар.

Югарыда бәян ителгәннәргә бәйле рәвештә, сәламәтлек саклау өлкәсендә законнар белән билгеләнгән вәкаләтләрне гамәлгә ашыра торган дәүләт хакимияте органнарына, медицина учреждениеләренең баш табибларына медицина ярдәмен күрсәтү стандартларының һәм сыйфатының саклануына контрольне арттыруга нык игътибар бирергә кирәк.

**Чакырылучыларның һәм хәрби хезмәткәрләрнең хокукларын саклау**

Татарстан хәзерге вакытта күп күрсәткечләр буенча Россия Федерациясе субъектлары арасында гражданнарны хәрби хезмәткә әзерләү буенча лидер булып тора. Республикада яшьләр белән чакырылышка кадәр эш актив камилләштерелә, хәрби-патриотлык рухында тәрбияләүгә зур игътибар бирелә, иатди-техник база ныгытыла. Гражданнарны хәрби хезмәткә әзерләүдә, 2012 елда чакырылышны оештыру һәм үткәрүдә ирешелгән нәтиҗәләрне тикшергән Үзәк конкурс комиссиясе дә республиканың бу өлкәдәге эшчәнлегенә шундый ук бәя бирде.

2012 елда Татарстан Республикасы Федерация субъектлары арасында гражданнарны хәрби хезмәткә иң яхшы әзерләүгә, хәрби хезмәткә чакыруны оештыру һәм уздыруга бөтенроссия күләмендәге конкурста бишенче мәртәбә җиңде.

2012 елда медицина комиссиясен узган 45780 кешедән 8251 чакырылучы хәрби хезмәткә чакырылды һәм гаскәрләргә җибәрелде. "Хәрби бурыч һәм хәрби хезмәт турында" 53-ФЗ номерлы Федераль законның 24 статьясы нигезендә 20 меңнән артык чакырылучыга хәрби хезмәткә чакыру кичектерелде. Чагыштырып карау өчен: 2011 елда 9914 кеше чакырылды, ә медицина комиссияләрен узу өчен хәрби комиссариатларга 58 меңнән артык кеше чакырылган иде. Моның белән бергә чакырылучылар һәм аларның вәкилләре тарафыннан 2012 елда Татарстан Республикасы Хәрби комиссариатына 183 шикаять бирелде (шуларның 46сы нигезләнгән дип табылды), 2011 елның шул уртача күләме чорында – 171 шикаять (шуларның 32се нигезләнгән дип табылды).

2012 елда 30 кеше Татарстан Республикасы Хәрби комиссариатына "Альтернатив граждан хезмәте турында" 113-ФЗ номерлы Федераль закон нигезендә чакырылу буенча хәрби хезмәтне альтернатив граждан хезмәтенә алыштыру турында гариза бирде. 27 кешенең гаризасы канәгатьләндерелде, 1 кеше үз теләге белән алыштырудан баш тартты, ике гражданның хәрби хезмәтне альтернативка алыштыруда гозерләре кире кагылды. Соңгысының бер очрагында – чакырылу буенча хәрби хезмәтне альтернатив граждан хезмәтенә алыштыру турында гариза бирү срокларының бозылуы сәбәпле, икенчесендә – характерлый торган документларның һәм башка мәгълүматларның гражданның хәрби хезмәт узуның аның карашларына һәм рухи дөньясына каршы килүенә дәлилләргә туры килмәү сәбәпле. 2011 елда чакырылу буенча хәрби хезмәтне альтернатив граждан хезмәтенә алыштыру турында 34 гаризаның 31е канәгатьләндерелгән иде.

Чакыру буенча медицина комиссияләре эшенең сыйфатын күрсәтүче төп күрсәткечләрнең берсен чакырылучыларны республика җыйнау пунктыннан, шулай ук хәрби частьләрдән сәламәтлек торышы буенча кире кайтару тәшкил итә.

Мондый очракларның булуы шулай ук чакырылучыларның медицина таныклавын узуның өстән-өстән башкарылуы турында сөйли. Медкомиссияләрдә табиблар җитмәү сәбәпле урта медицина персоналының яки гомуми практика табибларының өстәвенә тар белгечлек табиблары булып эшләү очраклары гомумән булырга тиеш түгел. Гражданны сәламәтлеге торышы буенча хәрби хезмәткә нигезсез чакыруның һәр очрагы гражданнарда хәрби хезмәткә чакыруга карата тискәре мөнәсәбәт булдыра, конфликтлы хәлләр барлыкка китерә һәм квалификацияле булмаган тикшерү өчен һәм аңа кагылышлы хәрби хезмәткә яраклылык категориясе турында экспертлар бәяләмәсен ялгыш чыгарган өчен судка дәгъва бирүне китереп чыгара.

Вәкаләтле вәкилгә Әлмәт шәһәрендә яшәүче Г. исемле хәрби хезмәткәрнең әнисеннән мөрәҗәгать керде, ул үз улының хезмәт узу шартларын ачыклауны үтенгән иде. Татарстан Республикасы Хәрби комиссариатына һәм Хабаровск гарнизоны Хәрби прокуратурасына Вәкаләтле вәкил тарафыннан соратулар җибәрү нәтиҗәсендә Россия Федерациясе Оборона министрлыгының "301 Округ хәрби клиник госпитале" ФБУнең хәрби табиблар комиссиясе карары белән Г. исемле рядовой хәрби хезмәткә мөмкинлекләре чикләнгән рәвештә яраклы дип танылуы һәм хәрби хезмәттән азат ителәчәге турында билгеле булды.

Ахырда Г. исемле хәрби хезмәткәр часть составы исемлегеннән төшереп калдырылды, аңа акчалата хезмәт хакы түләнде, һәм ул Әлмәткә өенә кайтты.

2012 елда, тулаем алганда, чакырылу буенча хәрби хезмәт узган һәм, хәрби табиблар комиссиясе тарафыннан хәрби хезмәткә яраксыз (чикле яраклы) дип танылуга бәйле рәвештә, 6 ай хәрби хезмәт узганчы аннан чыгарылган 16 хәрби хезмәткәр барлыгы билгеле булды.

Вәкаләтле вәкил гәүдә авырлыгы җиңел булган гражданнарны чакыру проблемасын профилактикалау чараларын эшләргә һәм моның буенча чаралар күрергә кирәк дип саный. Шулай, 2012 елгы көзге чакырылыш чорында Татарстан Республикасы ннан килгән 235 чакырылучының 42сенең гәүдә аврлыгы түбән булып чыккан. Шул ук чорда, мәсәлән, Санкт-Петербург шәһәреннән, Пенза өлкәсеннән килгән чакырылучылар арасында бары тик 1 – 2 кеше генә җиңел гәүдәле булып чыккан.

Хәрби хезмәткә чакыру вакытында 2012 елгы язгы һәм көзге чакырылыш кампанияләре башланганчы һәм аны уздырган вакытта Татарстан Республикасында Кеше хокуклары буенча вәкаләтле вәкил гражданнарның хокукларын саклауны тәэмин итү максатларында, Татарстан Республикасы Хәрби комиссариаты, Татарстан Республикасының Яшь юристлар берлеге белән берлектә, Татарстан Республикасы Президентының Коррупциягә каршы сәясәт мәсьәләләре идарәсе теләктәшлеге белән чакырылучыларга һәм аларның ата-аналарына консультацияләр бирү буенча өч телефон "кайнар линиясе" булдырылды. Бу чараларны уздырган вакытта 239 мөрәҗәгать алынды.

Алынган сорауларның күбесендә гамәлдәге законнарга, шулай ук теге яки бу карарларга аңлатмалар бирү соралган иде. Кайбер мәсьәләләр республика районнарының хәрби комиссариатлары бүлекләре хезмәткәрләре тарафыннан оператив хәл ителде.

Шул рәвешле, мәсәлән, А. исемле гражданның Татарстан Республикасы Хәрби комиссариаты хезмәткәрләренең озак вакыт дәвамында аңа хәрби билет бирүдән баш тартулары, шул сәбәпле ул рәсми рәвештә эшкә урнаша алмавы бәян ителгән мөрәҗәгатен карау нәтиҗәсендә А. исемле гражданга хәрби хезмәткә яраклылык категориясен раслау өчен өстәмә медицина тикшеренүен узу таләп ителгән булу ачыкланды, әмма хәрби комиссариат хезмәткәрләренең гамәлләре килештерелмәгәнгә күрә А. исемле гражданга тиешле рәвештә рәмиләштерелгән чакыру бирелмәгән һәм хәрби билетны бирүдәге тоткарлыкларның сәбәпләре аңлатылмаган.

Татарстан Республикасында Кеше хокуклары буенча вәкаләтле вәкил яшьләр командаларын хәрби хезмәт узу урыннарына озатып бару һәм Татарстаннан алынган хәрби хезмәткәрләрнең тормыш һәм көнкүреш шартларын өйрәнү максатыннан, хәрби частьләргә килү эшчәнлеген дәвам итте.

Язгы һәм көзге чакыру кампанияләре чорында Вәкаләтле вәкил исеменнән эш йөртүчеләр тарафыннан чакырылучыларны Чита, Самара, Оренбург, Тольятти, Түбән Новгород, Севастополь, Калининград, Санкт-Петербург, Североморск һәм Хабаровск шәһәрләрендә урнашкан хәрби частьләргә озатып бару оештырылды. Гомуми исәпләгәндә, 800 гә якын чакырылучы озатып барылды һәм хәрби хезмәт узу шартларын тикшерү максатларында 15 хәрби частьтә булдылар.

Килгән частьләрдә вакытлы хәрби хезмәт узучы Татарстаннан килгән солдат һәм матрослар белән очрашулар булды. Шуны билгеләп узу кирәк: егетләрнең кара-каршы әңгәмәләр барышында хезмәт турында әйтелгән фикерләре бары тик уңай булды. Алар үзләренең хезмәтләре хакында горурланып һәм яратып сөйләделәр, тәэсирләре белән уртаклаштылар. Солдат һәм матрослар тарафыннан хезмәттәшләренең яки команда составының хокуксыз гамәлләренә бер генә шикаять тә бирелмәде.

Гомумән алганда, гаскәри частьләрнең командирлар составы вәкилләре безнең егетләрнең хезмәткә югары дәрәҗәдәге рухи һәм физик әзерлекле булуларын, татарстанлылырның чакырылуга кадәрге әзерлегенең яхшы булуын һәм аларның вакытлы хәрби хезмәтне уңышлы узуын билгеләп үттеләр.

Шулай итеп, хәрби частьләргә килү һәм командирлар составы һәм хәрби хезмәткәрләрнең үзләре белән очрашып сөйләшүләр нәтиҗәсендә Татарстаннан килгән егетләр хезмәт уза торган шартларга уңай бәя бирелде, шулай ук Татарстан Республикасы Хөкүмәте һәм хәрби командирлар исеменә аерым тәкъдимнәр кертелде.

Чакырылучыларны Вәкаләтле вәкил Калининград шәһәренә кадәр озатып барганда Мәскәүгә килеп җитү вакыты белән Калининград шәһәренә утырып китү вакыты арасындагы аерма 17 сәгать тәшкил итте, егетләр бу вакытны аэропортның көтү залында уздырырга мәҗбүр булдылар.

Егетләрне Североморск шәһәре хәрби частенә озатып барган Вәкаләтле вәкил исеменнән эш йөртүчеләр шулай ук Мәскәү шәһәренннән Мурманск шәһәренә күчеп утыру өчен поезд көтеп тору вакытының 12 сәгать тәшкил итүенең шундый уртача күләме кайбер уңайсызлыклар китереп чыгаруын билгеләп уздылар. Көтү залы начар җылытыла, шуңа күрә чакырылучылар туңмас өчен бушлатларын салмаска мәҗбүр булдылар. Мондый шартларда озак тору чакырылучыларның сәламәтлегенә тискәре йогынты ясарга мөмкин, һәм, хәрби частькә килеп җиткәннән соң, кайберләренең ОРЗ диагнозы белән хәрби госпитальгә дә яту ихтималы зур. Вокзалда чакырылучылар һәм хәрби хезмәткәрләр өчен аерым көтү залы юк иде, шуңа күрә хәрби частьнең озатып баручы вәкилләреннән чакырылучыларны тикшереп торуны оештыруга нык игътибар бирү таләп ителде.

Чакырылучыларны транспортлаганда шулай озак көтеп тору очракларының бер-ике генә булмаганга һәм аларның Вәкаләтле вәкил тарафыннан һәр чакыру вакытында диярлек ачыкланганга күрә, Вәкаләтле вәкил, чакырылучыларга хезмәт узу урыннарына бару өчен билетлар сатып алганда, бара торган пункт юлында күчеп утырулар каралган булса, рейслар арасындагы вакыт аермасын мөмкин булган кадәр кыскарту мөмкинлегеннән чыгып эш итәргә тәкъдим итте.

Шунсы сөенечле, Вәкаләтле вәкилнең күп кенә тәкъдимнәре Республика чакыру комиссисенең карарында урын алды. Вәкаләтле вәкил республикада яшьләрне хәрби-патриотик тәрбияләүдә уңай үсеш тенденциясе булуны, чакыру чараларының чакырылучылар тарафыннан оешкан рәвештә узуны, хәрби исәптә торган белгечлекләр буенча әзерлек дәрәҗәсенең югары булуын билгеләп уза, ләкин вәзгыятьне яхшырту өчен докладта күрсәтелгән кимчелекләрне бетерүгә ирешергә кирәк.

**Татарстан Республикасында инвалидларның хокукларын саклау турында**

Дәүләт сәламәтлек ягыннан мөмкинлекләре чикләнгән кешеләрнең тормыш итү сыйфатын яхшыртуга зур игътибар бирә. Моңа дәлил – Инвалидларның хокуклары турында БМО Конвенциясен Россия Федерациясе тарафыннан ратификацияләү (2012 елның 3 маендагы 46-ФЗ номерлы Федераль закон).

Татарстан Республикасында инвалидларның санын 320 000 кеше тәшкил итә, шуларның 14 000 – инвалид бала. Татарстан Республикасы Хөкүмәте сәламәтлек ягыннан мөмкинлекләре чикләнгән кешеләрнең тормыш итү сыйфатын яхшырту чараларын уйлап табу һәм гамәлгә ашыру буенча максатчан эш алып бара. 2011 елның 22 сентябрендә 2011 – 2015 елларга "Уңайлы мохит" озак вакытлы максатчан республика программасы расланды, ул инвалидларның барлык категорияләре мәнфәгатләрен исәпкә алып эшләнде һәм аларның төрле инфраструктура объектларына керә алуын тәэмин итүгә юнәлдерелгән.

"Уңайлы мохит" максатчан программа кысаларында социаль әһәмиятле объектларны паспортлау эше алып барыла, уңайлыклар күрсдәтелгән карта төзү өчен программа продукты эшләнде, республиканың барлык муниципаль районнарында һәм шәһәр округларында "Уңайлы мохит" муниципаль программалары эшләнде, инвалидларның иҗтимагый оешмалары вәкилләреннән экспертлар төркемнәре төзелде. 2011 елда республиканың 17 муниципаль берәмлегендә 101 объектны җайлаштыру буенча чаралар уздырылды. Чараларны гамәлгә ашыру өчен федераль һәм республика бюджетларыннан 695,7 млн. сум акча бүлеп бирелде. Татарстан Республикасы Министрлар Кабинетының 2012 елның 30 апрелендәге 348 номерлы карары белән объектлар һәм 2012 елга Программа чараларының исемлеге расланды. 2080 объектны җайлаштыру өчен чараларны финанслауга 702,8 млн. сум каралган.

Җайлаштырыла торган барлык объектлар да инвалидларның иҗтимагый оешмалары тәкъдимнәре буенча тормыш итүнең өстенлекле өлкәләрендә аларга ихтыяҗ булудан чыгып сайлап алынды. Программада инвалидларның барлык категорияләренә дә игътибар бирелгән, һәр объектта анда уңайлыклар тудыру һәм таяну-хәрәкәт итү аппараты зарарланган, ишетү һәм күрүе бозылган инвалидларга хезмәтләр күрсәтү чаралары каралган. Программа кысаларында төп өстенлекле өлкәләр буенча чаралар уздырыла: сәламәтлек саклау, социаль яклау, спорт һәм физик культура, транспорт инфраструктурасы, мәгариф, мәдәният, торак фонды, мәгълүмат һәм элемтә.

Моның белән бергә "Уңайлы мохит" программасы кысаларында уздырыла торган чараларның саны күп булса да, ничек кенә кызганыч булмасын, әмма проблемалар бар. Вәкаләтле вәкилгә дә, төрле федераль һәм республика дәүләт органнары исеменә дә инвалидлардан һәм аларның гаилә әгъзаларыннан ризасызлык белдергән мөрәҗәгатьләр килү дәвам итә. Алар нигездә тормыш итү мохитендә уңайлыкларның булмавына зарланалар. Мәсәлән, 1 группа инвалид граждан Д., үзенең торак йорты янында җәяүлеләр юлының булмавы сәбәпле, һава суларга чыгып йөри алмавы турында яза.

2005 елда туган инвалид баланың ялгыз әнисе граждан Х. мөрәҗәгатендә исә, торак йортта лифт булмау сәбәпле, 29,5 кг авырлыктагы инвалид коляскасын 30 кг авырлыктагы инвалид баласы белән бергә алтынчы катка үзе күтәреп менәргә мәҗбүр булуы турында хәбәр ителә.

Җирле үзидарә органнары мондый гражданнарга һәртөрле, шул исәптән торак йортларның югары катларында урнашкан фатирлардан түбән катларга күчерүдә ярдәм күрсәтергә тиеш, дип саный Вәкаләтле вәкил. Безнең фикеребезчә, "Уңайлы мохит" программасы, иң беренче чиратта, инвалидларга яшәү өчен уңайлы торак белән тәэмин итәргә, фатирдан чыгып йөрү, ишегалдына төшеп утыру, әйтик, якындагы кибеткә барып җитү, аңа керү, кирәкле азык-төлекне үзлектән алу, аннары чит кеше ярдәменнән башка кире өенә әйләнеп кайту мөмкинлекләрен тудырырга тиеш. Хәзерге вакытта исә подъездан алып якындагы кибеткә керү белән төгәлләнә торган юлның һәр этабында инвалидлар җитди каршылыкларга очрыйлар. Мәсәлән, Вәкаләтле вәкилгә Казан шәһәренең Имәнлек урамындагы 43 нче йортта яшәүчеләр исеменнән И. исемле коляскада утыручы инвалид мөрәҗәгать итте. Аны Җиңү проспекты һәм Имәнлек урамнары чатында, юлларны һәм җәяүлеләр чатын тәртипкә китерү буенча масштаблы төзелеш-ремонт эшләре алып барылганга күрә, инвалидлар һәм башка начар хәрәкәтләнүче кешеләр өчен уңайлы мохитнең булдырылмавы борчый. Вәкаләтле вәкил "Стройхимсервис" ҖЧҖ генераль подрядчы исеменә мөрәҗәгать иткәннән соң, бу юл төенендә җәяүлеләрнең вакытлыча чыгу урыннары, проект нигезендә эшләр төгәлләнгәнче һәм тәртипкә китерелгәнче һәм инвалидлар өчен каршылыксыз мохит булдыруга караган таләпләрне исәпкә алып, инвалидлар өчен җайлаштырылды.

Инвалидларга кагылышлы чаралар һәм программаларны гамәлгә ашыру, кагыйдә буларак, тармакара һәм ведомствоара характерга ия. 2013 елның 1 гыйнварына Татарстан Республикасы халкына социаль хезмәт күрсәтү системасында 133 учреждение эшли, шул исәптән 8 инвалидларны тернәкләндерү үзәге һәм 13 сәламәтлек ягыннан мөмкинлекләре чикләнгән балалар һәм яшүсмерләр өчен тернәкләндерү үзәкләре. Шул ук вакытта Татарстан Республикасы халкының картлар һәм инвалидлар өчен интернат йортлар, акыл ягыннан зәгыйфь балалар өчен балалар интернат йортлары, балигъ булмаганнар өчен махсуслаштырылган учреждениеләр, халыкка социаль хезмәт күрсәтү үзәкләре, гаиләгә һәм балаларга социаль ярдәм үзәкләре буенча социаль хезмәтләр белән тәэминатының социаль гарантияләре дәрәҗәсе 100 %, психоневрологик интернатлар буенча – 88%, билгеле бер яшәү өрыннары һәм шөгыльләре булмаган затлар өчен социаль яраклашу үзәкләре буенча – 71%, сәламәтлек ягыннан мөмкинлекләре чикләнгән балалар һәм яшүсмерләр өчен тернәкләндерү үзәкләре буенча – 91% тәшкил итсә, инвалидларны тернәкләндерү үзәкләре буенча социаль гарантияләр дәрәҗәсе шактый түбән – 40%. Моның белән бергә олы яшьтәге халык катлавыннан булган инвалидлар өчен социаль хезмәт күрсәтүгә һәм тернәкләндерү хезмәтләре күрсәтүгә ихтыяҗ бер дә кимеми. Шулай, 2011 елда Татарстан Республикасы Хезмәт, халыкны эш белән тәэмин итү һәм социаль яклау министрлыгына инвалидлардан шифаханә-курорт юлламалары соралган 15812 гариза керде, шулардан 8451 юллама бирелде. 2012 елда шундый 18827 гариза керде, бары тик 6117 юллама бирелде, ягъни теләк белдерүчеләрнең 32 %ы юллама белән тәэмин ителде. Бу, әлбәттә, бу категориядәге гражданнар арасында беркадәр ризасызлык уята. Әлеге проблеманы хәл итүгә, бәлки, социаль хезмәт күрсәтү өлкәсендә дәүләткә карамаган секторны үстереп һәм муниципаль берәмлекләр территориясендә инвалидларга тернәкләндерү хезмәте күрсәтүгә дәүләт заказларын урныштырып ирешеп булыр. Бу исә, үз чиратында, гражданнарны шифаханә-сәламәтләндерү дәвалавы белән тәэмин итү мәсьәләсенең кискенлеген киметергә мөмкинлек бирәчәк.

2011 елда инвалидларны техник тернәкләндерү чаралары белән тәэмин итүгә караган вәкаләтләр Татарстан Республикасы Хезмәт, халыкны эш белән тәэмин итү һәм социаль яклау министрлыгына тапшырылды. Кызганыч, әмма республикада инвалидларны аларның индивидуаль тернәкләнү программаларында каралган техник тернәкләндерү чаралары белән (протез-ортопед җайланмалары) тәэмин итү өлешендә проблемалар булды. 2012 елда инвалидларны техник тернәкләндерү чаралары белән тәкъдим итүдә өзеклекләр булмау сөендерде.

Инвалидларны техник тернәкләндерү чаралары белән тәкъдим итү инвалид өчен кирәкле төп техник тернәкләндерү чаралары төрләрен үз эченә алган федераль исемлек нигезендә гамәлгә ашырыла. Ләкин бу исемлек инвалидларларның яшәешендәге чикләүләрне максималь компенсацияләүгә ирешү ягыннан аларның ихтыяҗларына тулы күләмдә җавап бирми. Техник тернәкләндерү чараларының региональ исемлеген эшләү һәм раслауның зарур булуы аңлашыла, ул инвалидларның җәмгыятькә керешеп китүе өчен өстәмә мөмкинлекләрне ачарга һәм аларның яшәү дәрәҗәсен яхшыртырга ярдәм итәчәк. Заманча технологияләрнең югары уңышларга ирешүен исәпкә алсак, региональ исемлектә заманча техник тернәкләндерү чараларын исәпкә алырга кирәк (TV-диапазонлы радио кабул иткечләр, сөйләп эшләтеп булган исәпләгеч, Брайля кул сәгате, сөйләп эшләтеп булган кул сәгате, сөйләп эшләтеп булган уяткычлар, сөйләп эшләтеп булган телефон, дозатор пычак, күрү буенча инвалид куллануы өчен кечкенә ноутбук, ДЦП һәм начар күрүчеләр өчен махсус клавиатура һ.б.)

Вәкаләтле вәкил инвалид балалар өчен инклюзив белем бирү мәсьәләсенә игътибар бирүне әһәмиятле дип саный. Сәламәтлек ягыннан мөмкинлекләре чикләнгән балаларның гади яшьтәшләре арасында белем алуын оештыру мәсьәләсе бүгенге көндә шактый актуаль. Бу проблема турында 2012 елның 13 декабрендә Татарстан Республикасы Дәүләт Советында узган "Күпбалалы гаиләләрне һәм инвалид балалары булган гаиләләрне социаль яклау" темасына багышланган "түгәрәк өстәл" утырышында фикер алыштылар.

Мәгариф идарәсенең муниципаль органнары мәгълүматлары буенча, 2012 елның 1 гыйнварына республикадагы 3316 мәктәпкәчә яшьтәге инвалид баланың 1279ы (38,5%) мәктәпкәчә учреждениеләргә, шул исәптән 635 – мәктәпкәчә белем бирү учреждениеләренең махсуслаштырылган төркемнәренә (компенсацияли торган һәм сәламәтләндерү) йөрде, калганнары гомуми белем үстерү төркемнәрендә тәрбияләнде.

2012 елның 1 гыйнварына республикада 405 муниципаль мәктәпкәчә белем бирү учреждениеләре (алга таба – МББУ) эшләде, аларда компенсацияли торган юнәлештәге төркемнәр бар иде: 686 төркем – сөйләм телендә, 78 – күрү органнарында, 3 – ишетү органнарында, 52 – акылы ягыннан, 40 – таяну-хәрәкәтләнү аппаратында зәгыйфьлек булган балалар өчен. Аларда 12872 бала тәрбияләнде.

Моннан тыш, 4755 бала карап тору һәм сәламәтләндерү төркемнәренә (тубинтоксикацияле, еш авыручы, аллергия һәм неврология авырулары булган балалар өчен) йөри, мондый төркемнәр 71 мәктәпкәчә учреждениедә эшли.

Сәламәтләндерүдә һәм балаларның үсешендәге тайпылышларны коррекцияләүдә мохтаҗларның саны артуга карамастан, компенсацияли һәм сәламәтләндерә торган юнәлештәге төркемнәре булган МББУ саны соңгы елларда кими бара. Соңгы елда гына да күрсәтелгән балалар бакчаларының саны – 22 берәмлеккә, ә махсуслаштырылган төркемнәрнең саны 76 га кимеде.

Әгерҗе, Аксубай, Алексеевск, Әлки, Апас, Арча, Әтнә, Югары Ослан, Чүпрәле, Кайбыч, Кама Тамагы, Лаеш, Мамадыш, Минзәлә, Мөслим, Яңа Чишмә, Питрәч, Саба, Сарман, Тукай, Теләче, Чирмешән муниципаль районнарында үсешләрендә тайпылышлар булган балалар өчен төркемнәр бөтенләй юк.

үсешләрендә (күрү, ишетү, таяну-хәрәкәтләнү аппаратында һ.б.ш.) тайпылышлар булган балалар өчен мәктәпкәчә учреждениеләр турында типик нигезләмәләрдә, шулай ук мондый мәктәпкәчә учреждениеләргә балаларны кабул итү буенча кулланмада балаларның контингенты буенча чикләүләр бар. Шулай, хәрәкәтләнүендә нык тайпылышлар булган, чит кеше ярдәменнән башка хәрәкәтләнә алмаган, үз-үзен карау күнекмәләрен тәрбияләү өчен хәрәкәт мөмкинлекләре булмаган, еш була торган эпилептик өянәкле балалар һәм индвидуаль карауны таләп иткән башка категориядәге балалар аларга кабул ителергә тиеш түгел. Шулай итеп, үсешләрендә күпсанлы көчле тайпылышлар булган мәктәпкәчә яшьтәгеләр балалар бакчаларына йөри алмыйлар.

Шул ук вакытта, таләп ителгәндә, мәктәпкәчә белем бирүнең төп гомуми белем бирү программаларын гамәлгә ашырмыйча балаларны карап тору һәм карау төркемнәрен оештыру рөхсәт ителә. Аларда балаларны социальләштерүгә һәм аларда практикада куллана торган күнекмәләр, шул исәптән сәламәтлек ягыннан мөмкинлекләре чикләнгән балаларның, инвалид балаларның психофизик үсешендәге үзенчәлекләрне исәпкә алып булдыруга юнәлтелгән балаларны тоту һәм тәрбияләү тәкъдим ителә. Мондый төркемнәрне балалар бакчаларында оештыру компенсацияли торган юнәлештәге төркемнәргә кабул ителә алмаган балалар проблемасын хәл итәр иде. Үсешләрендә күпсанлы тайпылышлар булган балаларның мәктәпкәчә белем алуына караган проблемаларны хәл итүдәге юнәлешләрнең тагын берсе гаилә балалар бакчаларын, шулай ук балалар бакчаларында кыска вакытлы төркемнәр оештырудан гыйбарәт.

Муниципалитетларга, физик һәм башка мөмкинлекләре нинди булуга карамастан, теләсә нинди бала өчен туры килгән белем алу маршрутына тигез хокуклылыкны, аның һәркем алырлык булуын һәм сайлап алудагы мөмкинлекләрне тәкъдим итә торган мәктәпкәчә мәгариф учреждениеләрендә инклюзив белем бирү өчен тиешле шартлар тудыру таләп ителүгә аерым игътибар бирү зарур.

Инвалид балаларга өстәмә белем бирүне оештыру мәсьәләсенә дә игътибар итми булмый, чөнки ул, үз чиратында, аларга һөнәри әзерлеккә кадәр белем алырга мөмкинлек бирә, аларның эчке потенциалын ачарга ярдәм итә һәм үзләренең социумга кирәк булуларын тоярга мөмкинлек бирә.

2011 елда мәгариф системасының балаларга өстәмә белем бирү учреждениеләрендә сәламәтлек ягыннан мөмкинлекләре чикләнгән 2235 бала (авыл җирлегендә - 480 кеше), 1437 инвалид бала (шул исәптән авыл җирлегендә – 176 кеше) шөгыльләнде. Бу категориядәге балалар өчен иң соралган юнәлешләрдән сәнгати-эстетик, социаль-педагогик юнәлешләрне күрсәтеп була.

Мәгарифне үстерүдә билгеле бер тәрбияләнүчеләр категорияләренең ихтыяҗларын һәм сорауларын гамәлгә ашыруга юнәлтелгән хәзерге тенденцияләр инвалид балаларгы өстәмә белем бирү учреждениеләрендә дә, интернат мәктәпләр базасында да һәм өйдә дә шөгыльләнергә мөмкинлекләр бирә.

2012 елда республикада 1610 инвалид бала һәм 903 сәламәтлек ягыннан мөмкинлекләре чикләнгән бала өйдә белем алды. Аларның күбесенең өстәмә белем алырга мөмкинлекләре юк, чөнки Мәгариф учреждениеләрен финанслау нормативларын исәпләү тәртибе турында республика нигезләмәсендә инвалид балалар белән индивидуаль эшләү каралмаган (Татарстан Республикасы Министрлар Кабинетының "Туристлык-туган як тарихын өйрәнү, экологик-биологик, хәрби-патриотик, социаль-педагогик, социаль-икътисадый, табигый-фәнни, техник һәм культурологик юнәлешләрдә балаларга өстәмә белем бирү учреждениеләрен һәм Татарстан Республикасы балаларга өстәмә белем бирү буенча күппрофильле мәгариф учреждениеләрен финанслау нормативларын исәпләү тәртибе турында нигезләмәне раслау хакында" 2009 елның 31 декабрендәге 939 номерлы карары). Шулай итеп, бу балалар үзләрендә иҗади осталыклар булдыру һәм үстерү, өстәмә рәвештә әхлакый һәм физик яктан камилләшү, сәламәтлекне ныгыту һәм буш вакытны оештыру мөмкинлегеннән мәхрүм.

Югарыда бәян ителгәннәрдән чыгып, Вәкаләтле вәкил инвалид балалар белән индивидуаль эшләү рәвешләре буенча норрмативларны Татарстан Республикасы Министрлар Кабинеты тарафыннан эшләү һәм бу өстәмәләрне соңыннан тиешле Татарстан Республикасы Министрлар Кабинеты карарларына кертү мөмкинлеген карарга кирәк дип уйлый.

**Татарстан Республикасы эчке эшләр органнары системасында һәм җинаять-үтәтү системасында кеше хокуклары һәм ирекләренең торышы турында**

Вәкаләтле вәкил ел саен мәҗбүри тоту урыннарында кешеләрнең хокуклары саклануга анализ ясый. Хөкем ителгәннәрнең, шик астындагыларның һәм гаепләнүчеләрнең шикаятьләрен караудан тыш, Татарстан Республикасы Прокуратурасы, Татарстан Республикасы буенча Эчке эшләр министрлыгы һәм Федераль җәза үтәтү хезмәтенең Татарстан Республикасы буенча идарәсе белән берлектә күчмә кабул итүләр уздыру эше план буенча алып барыла. Вәкаләтле вәкил хөкем ителгәннәрнең тәртибен бәяләү һәм җәза үтәү шартларын билгеләү буенча аттестация комиссиясе эшендә даими катнашып килә.

Татарстан Республикасы территориясендә җинаять-башкару системасына караган 16 учреждение урнашкан, шул исәптән 5 тикшерү изоляторы, 5 кырыс режимдагы төзәтү колониясе, 3 гомуми режимдагы төзәтү колониясе, 1 туберкулез белән авыручылар өчен дәвалау-төзәтү учреждениесе, 1 тәрбияләү колониясе һәм 1 җирлек колониясе. 2012 елда Федераль җәза үтәтү хезмәтенең Татарстан Республикасы буенча идарәсе учреждениеләрендә 13060 хөкем ителгән һәм кулга алынган зат исәпләнде (2011 елда – 13511).

Махсус контингентның матди-көнкүреш тәэминаты шартлары яхшыру тенденциясе дәвам итә. Һәр хөкем ителгәннең индивидуаль йөкы урыны һәм урын-җир кирәк-яраклары, климатик шартлардын чыгып тегелгән сезонлы кием-салымы бар, ә тулай тораклар һәм камералар кирәкле җиһаз һәм инвентарь белән тәэмин ителгән. Колонияләрдәге озак вакыт дәвамында очраша торган бүлмәләрне җиһазлау буенча зур эшләр башкарылды, аларда билгеләнгән стандартларга туры китереп ремонт эшләре башкарылды: бүлмәләр кирәкле җиһаз һәм инвентарь белән тәэмин ителде, административ штраф бүлмәләре, бәдрәфләр, юыну һәм ял итү бүлмәләре җиһазландырылды.

Ләкин күчмә тикшерүләр уздырган вакытта хезмәт саклауның оештырылуына карата тискәре фикерләр туды һәм производство участокларында җитештерү процессының куркынычсызлыгы тәэмин ителеше канәгатьләндермәде. әйтик, Федераль җәза үтәтү хезмәтенең Татарстан Республикасы буенча идарәсенең ИК–3 ФКУ тикшерү вакытында бәдрәф кәгазьләре рулоннарын чорнау һәм үлчәп төргәкләү белән шөгыльләнүче хөкем ителгәннәр хезмәт куя торган бүлмәләрдә төтен-янгын турында хәбәр итү җайланмаларының булмавы ачыкланды, ә ГХМның янгын часте колония территориясеннән читтә урнашкан, шуңа күрә янгын чыккан очракта кешеләрнең зыян күрү, шулай ук колония мөлкәтенең юкка чыгу ихтималы зур.

Хөкем ителгәннәрнең медицина ягыннан тәэмин ителүенә аерым тукталырга кирәк. Федераль җәза үтәтү хезмәтенең Татарстан Республикасы буенча идарәсе мәгълүматлары буенча, 2012 елда дәүләт һәм муниципаль сәламәтлек саклау системасының дәвалау-профилактикалау учреждениеләрендә хөкем ителгәннәргә 2240 тикшерү уздырылды (2011 елда мондый тикшерүләрнең исәбе 826 иде), 7 медицина операциясе ясалды, иректән мәхрүм итү урыннарында тотыла торган затларга белгеч табиблар тарафыннан 7180 консультация бирелде (2011 елда 2412 тикшерү). Күрсәтелә торган медицина хезмәтләренең һдәм тикшерүләренең күләме сизелерлек арту иректән мәхрүм итү урыннарында хөкем ителгәннәр арасында авыру сәбәпле вафат булучылар саны кимүгә тәэсир итте. 2011 елда үлем күрсәткечләре 81 кешедән гыйбарәт булды (шул исәптән 2 се – травма алу сәбәпле, 12 се – үз-үзенә кул салу сәбәпле). Иректән мәхрүм итү урыннарында авыру аркасында вафат булучыларның саны 2012 елда кимеде һәм 56 кешедән гыйбарәт булды (шул исәптән 2 се – травма алу сәбәпле, 8е – үз-үзенә кул салу сәбәпле). Шул ук вакытта Федераль җәза үтәтү хезмәтенең Татарстан Республикасы буенча идарәсенең дәвалау учреждениеләрендә ясалган операцияләрнең саны фәкать берничә берәмлеккә тигез.

Иректән мәхрүм итү урыннарында үз-үзенә кул салуларның саны буенча булган статистика мәгълүматлары Татарстан Республикасы халкы белән җәза үтәүче затлар арасында урнашкан вәзгыятькә чагыштырма анализ ясарга мөмкинлек бирә, әмма аның нәтиҗәләре бер дә тынычландыра торган түгел. Әйтик, Татарстан Республикасында үз-үзенә кул салуларның саны 2011 елда 100 мең кешегә 22,2 очрак туры килгән булса, республиканың УИС учреждениеләрендә хөкем ителгәннәрнең һәм сак астына ябылганнарның үз-үзенә кул салу күрсәткече 100 мең кешегә 68,5 очрак туры килде. 2012 елда хөкем ителгәннәр, шик астына алынганнар һәм гаепләнүчеләр арасында суицид очраклары 25 %ка кимеде һәм 100 мең кешегә 50,14 очрак тәшкил итте. Бу күрсәткечләрнең Татарстан Республикасы буенча булган гомуми күрсәткечләрдән нык аерылуы, Вәкаләтле вәкил фикеренчә, төзәтү учреждениеләре хезмәткәрләренең махсус контингент белән психологик эшләрендәге кимчелекләр булуны күрсәтә.

Махсус контингент вәкилләре бунтлары, ачлык игълан итү һәм демонстратив рәвештә үз-үзенә зыян китерү кебек вакыйгаларга бәйле рәвештә хөкем ителгәннәр белән тәрбия эшләрен алып бару да яхшыртуны таләп итә. Мондый "акция" белән Федераль җәза үтәтү хезмәтенең Татарстан Республикасы буенча идарәсенең ИК–2 ФКУ үзен танытты. Колониядә тоту шартларыннан һәм төзәтү учреждениесе производствосындагы түбән хезмәт хакыыннан риза булмыйча, чуалышлар оештырган һәм штраф изоляторы камерасы бүлмәсендәге дәүләт мөлкәтен юк иткән хөкем ителгәннәр төркеменә карата махсус чаралар һәм физик көч куллану очрагы белән Россия Федерациясе Генераль прокуратурасы, Россия Федераль җәза үтәтү хезмәте һәм Россия Федерациясендә Кеше хокуклары буенча вәкаләтле вәкил шөгыльләнде.

2012 елның 10 ае эчендә физик көч һәм махсус чаралар куллану буенча 28 очрак теркәлде. Физик көч һәм махсус чаралар кулланылган һәр очракта да алар законлы һәм нигезле кулланылган, физик көч һәм махсус чараларны нигезсез яки чамадан тыш күп куллану исбатланган очраклар булмады. Компетентлы органнар уздырган тикшерү нәтиҗәләре буенча төзәтү учреждениеләре хезмәткәрләре тарафыннан законсыз гамәлләр кылу ачыкланмаган булмаса да, бу вакыйгалар хөкем ителгәннәр белән администрация арасында эчке каршылыкның булуын күрсәтә. Мондый шартлар Россия Федерациясе Җинаять-үтәү кодексының нигезенә салынган принциплар буенча хөкем ителгәннәрне төзәтүгә, аларда кешегә, җәмгыятькә, хезмәткә, кешеләрнең бергә яшәү нормаларына, кагыйдәләренә һәм гадәтләренә хөрмәт белән карауны булдыруга һәм хокукка тугры булып калуын стимуллаштыруга ярдәм итми.

Җәза үти торган гражданнарның хокукларын һәм ирекләрен саклауны тәэмин итүдә өстенлекле мәсьәлә аларны ресоциальләштерүдән, ягъни хөкем ителгәннәрне кире кайтару буенча һәм аларның җәигыятьтәге тормыш өчен кирәкле мөмкинлекләр алуы буенча максатлы процесстан гыйбарәт. Бу мәсьәлә "Татарстан Республикасында хокук бозуларны профилактикалау турында" 2008 елның 13 октябрендәге 105-ТРЗ номерлы Татарстан Республикасы Законы, 2010 – 2012 елларга "Иректән мәхрүм итү урыннарыннан иреккә чыгарылган затларны ресоциальләштерү" максатчан программасының, 2011 – 2014 елларга Татарстан Республикасында хокук бозуларны профилактикалау буенча комплекслы программаның предметы булып тора. Әлеге норматив актларны кабул итү органнарның активрак һәм нәтиҗәлерәк эшләвенә, шулай ук иректән мәхрүм итү рәвешендә җәза үтәтә торган учреждениеләрдән иреккә чыгарылган затларны гражданнарны ресоциальләштерү чараларын тәэмин итү буенча дәүләт хакимиятенең социаль яклавына аеруча мохтаҗ гражданнары исәбенә кертүгә ярдәм итте.

Татарстан Республикасы Хезмәт, халыкны эш белән тәэмин итү һәм социаль яклау министрлыгының хөкем ителгәннәрне һәм иректән мәхрүм итү урыннарыннан иреккә чыгарылган затларны ресоциальләштерү буенча башкара торган эшенең нәтиҗәле булуын билгеләп узарга кирәк. Моның белән бергә иректән мәхрүм итү урыннарыннан иреккә чыгарылган затларны эшкә урнаштыру буенча башкарыла торган эштә кимчелекләрнең булуы да күренә. Моны, аерым алганда, халыкны эш белән тәэмин итү үзәкләре аша эшкә урнашкан гражданнарның бу категориягә караган затларның эшкә урнаштырылуының процентлардагы нисбәтен чагыштырып карау ачык күрсәтә. Шулай, Казан шәһәренең Халыкны эш белән тәэмин итү үзәгенә туры килгән эш эзләүдә ярдәм итүләрен сорап мөрәҗәгать иткән 23971 гражданнан 14686 кеше эш тапкан, бу мөрәҗәгать иткән гражданнарның гомуми санының 62,2 %ын тәшкил итә, ә иректән мәхрүм итү урыннарыннан иреккә чыгарылган затлардан булган һәм Татарстан Республикасы ның халыкны эш белән тәэмин итү дәүләт органына мөрәҗәгать иткән 974 кешедән – 278 кеше (28,5%). Вәкаләтле вәкил мондый вәзгыять барлыкка килүнең төп сәбәбе элек хөкем ителгәннәр алган белгечлекләр буенча һөнәри квалификациянең түбән дәрәҗәдә булуда дип саный, бу исә аларга хезмәт базарында конкурентлыкка сәләтле булуга каршылык тудыра.

Моннан тыш, Вәкаләтле вәкил "Инвалидлар һәм социаль яклауга аеруча мохтаҗ гражданнар өчен эш урыннарын квоталау һәм резервлау турында" 2006 елның 24 июлендәге 60-ТРЗ номерлы Татарстан Республикасы Законын үтәүнең нәтиҗәлелеген арттыру зарур, дип саный. Иректән мәхрүм итү урыннарыннан иреккә чыгарылган затлар өчен резервланган 58 эш урының 41енә генә ихтыяҗ булды. Резервланган урыннарның саны зур булмаганга күрә, кызыксынучы ведомстволарга аларны тутыру зур кыенлыклар тудырырга тиеш түгел. Әмма эшкә урнаштыруда ярдәм күрсәтү иректән мәхрүм итү урыннарыннан иреккә чыгарылган гражданның торагы булмаган очракта бөтенләй нәтиҗәсез булырга мөмкин. Федераль җәза үтәтү хезмәтенең Татарстан Республикасы буенча идарәсе мәгълүматларына караганда, 2012 елда шундый 16 граждан иреккә чыгарылган. Аларның торак булмау сәбәпләре төрле. Мондый затлар кабат җинаять кылу куркынычын тудыручы төркем була, дип уйлыйбыз, чөнки статистика 2012 елда иректән мәхрүм итү урыннарыннан иреккә чыгарылган гражданнарның 35 %ы бер ел эчендә кабат мәҗбүри тоту урыннарына эләгүләрен күрсәтә.

Иректән мәхрүм итү урыннарыннан иреккә чыгарылган һәм тораклары булмаган гражданнар турындагы мәгълүмат Вәкаләтле вәкил тарафыннан җирле үзидарә органнарына юлланган очракта, алардан бары тик аңлату эшләре алып бару урында җаваплар алынды. Төзәтү учреждениесеннән иреккә чыгарылган, үзенең туганнары башкарган гамәлләр аркасында фатирсыз калган А. исемле граждан мөрәҗәгатенә охшаш мөрәҗәгатьләр күп була. А. исемле гражданга нинди дә булса торак бирелүдә булышлык күрсәтү өчен, Вәкаләтле вәкил Менделеевск муниципаль районы башлыгына сорату юллады. Җавапта торак урыннан файдалану хокукын югалткан А. исемле гражданга торак алу чиратының торышы турында белешмә бирү, исәпкә кую өчен һәм социаль наем шартнамәсе буенча торак урын алуга мохтаҗ дип табылу нигезләре аңлатылу хакында хәбәр ителә.

Чыннан да, гамәлдәге законнарда гражданнарның шушы категориясе өчен торак бирү каралмаган, әмма мондый авыр тормыш шартларында булу әлеге затны кабат җинаять кылуга этәрү ихтималы булуны исәпкә алсак, ресоциальләштерү турындагы дәүләт программаларында иректән мәхрүм итү урыннарыннан иреккә чыгарылган һәм шушы шартларда калган затларга адреслы ярдәм чараларын карау таләп ителә. Ни кызганыч, әмма 2010 – 2012 елларга "Иректән мәхрүм итү урыннарыннан иреккә чыгарылган затларны ресоциальләштерү" максатчан программасын гамәлгә ашыру төгәлләнде. Мондый программаларны эшләү һәм үтәү, Вәкаләтле вәкил фикеренчә, җәмгыять өчен кирәк булган кебек, иректән мәхрүм итү урыннарыннан иреккә чыгарылган һәм социаль җайлашуга мохтаҗ гражданнар өчен дә кирәк. Шунсы ачык билгеле: иректән мәхрүм итү урыннарыннан иреккә чыгарылган кеше, эше һәм торагы булып, төзәтү учреждениесе диварларыннан тыштагы тормышның өстен якларын күрергә тиеш.

Эчке эшләр органнары хезмәткәрләренең мәҗбүри тоту урыннарында кеше һәм гражданның хокукларын саклау мәсьәләсенә аерым тукталырга кирәк.

2012 елда 9 нчы "Дальний" һәм 4 нче "Юдино" полиция бүлекләрендә булган фаҗигале вакыйгаларны исәпкә алып һәм, гомумән, Вәкаләтле вәкил исеменә җинаять кылуда шикләнеп тоткарланган гражданнарга карата эчке эшләр органнары хезмәткәрләренең хокуксыз гамәлләре турында керә торган күпсанлы мөрәҗәгатьләрдән чыгып, бу эшчәнлек юнәлешен гаять мөһим дип саныйбыз. Татарстан Республикасы Прокуратурасы юллаган мәгълүматлар да моны исбатлый. әйтик, 2012 елда хокук саклау органнары хезмәткәрләренең хезмәт вазыйфаларын башкарганда физик көчне законсыз куллану очраклары буенча 52 җинаять эше кузгатылган, шулардан 4 – төрле нигезләр буенча вакытлыча туктатылган, 7 – туктатылган, 10 – гаепләүнең асылы буенча карау өчен судка юлланган, 32 – Россия Тикшерү комитетының Татарстан Республикасы буенча тикшерү идарәсе эш башкаруында кала бирә.

Вәкаләтле вәкил һәм Татарстан Республикасы буенча Эчке эшләр министрлыгы тарафыннан ел саен Татарстан Республикасы буенча эчке эшләр органнары хезмәткәрләренә мәҗбүри тоту урыннарында кешене тоту шартларына һәм кеше һәм гражданның хокуклары саклануга күчмә тикшерүләр уздыру планы раслана. Шул рәвешле 2012 елда республика районнарындагы 17 вакытлыча тоту изоляторы (алга таба – ИВС) һәм махсус кабул итү бүлмәсе тикшерелде. Тикшерү барышында янгынга каршы җиһазлануда, медицина-санитария һәм матди-көнкүреш тәэминатындагы җитешсезлекләр ачыкланды, аларның күбесе бетерелде.

Аерым ИВСларда дезинфекция камераларының, очрашу бүлмәләренең, санитар урыннарының булмавы, бүлекчәләрнең подвалда урнашулары, шулай ук һава сулап йөрү өчен каралган ишегалларының булмавы кебек җитешсезлекләр федераль бюджеттан акча керүгә карап бетереләләр. Зур матди чыгымнар таләп итмәгән кайбер күрсәтмәләрне, әйтик, камераларда санитар җиһазларның, су торбаларыннан килә торган су тоташтырылган юынгычларның, көндезге ут яктырткычларының, кизү торучыны чакыру төймәләренең, радиоалгычларның булмавына караган җитешсезлекләрне тикшерүне көтмичә дә бетереп булган булыр иде. Бу очракта вакытлыча тоту изоляторындагы затларның да хокуклары бозылмас иде.

Мәҗбүри тоту учреждениеләрендәге затлар, беркадәр чикләүләр белән булса да, Россия Федерациясе Конституциясе белән гарантияләнгән, халыкара хокук нормалары һәм гамәлдәге илкүләм законнар белән билгеләнгән хокукларыннан файдалануны туктатмыйлар. Моңа бәйле рәвештә, Вәкаләтле вәкил хөкем ителгәннәрнең һәм сак астында тотылучы затларның хокукларын һәм ирекләрен яклау буенча үз эшен дәвам иттерәчәк.

**Татарстан Республикасында Кеше хокуклары буенча вәкаләтле вәкилнең**

**халыкка хокукый белем тарату өлкәсендәге эшчәнлеге.**

**Халыкара һәм төбәкара хезмәттәшлек**

"Татарстан Республикасында Кеше хокуклары буенча вәкаләтле вәкил турында" 2000 елның 3 мартындагы 95 номерлы Татарстан Республикасы Законы кеше һәм гражданның хокуклары һәм ирекләре, аларны яклау рәвешләре һәм алымнары өлкәсендә хокукый белем таратуга булышлык күрсәтүне Вәкаләтле вәкилнең бер бурычы итеп карый.

Вәкаләтле вәкилнең бу юнәлештәге эше профильле белем бирү процеессын оештыру һәм җәмәгатьчелек арасында хокукый белемнәрне тарату өчен җаваплы дәүләт органнары эшчәнлеген алыштырмый, аны фәкать тулыландыра гына. Моның белән бергә Вәкаләтле вәкил хокукый белем тарату һәм тәрбияләү өлкәсендә гражданнарда хәзерге заманга хас хокукларны яклау культурасын булдыруга юнәлтелгән эшне системалы рәвештә алып бара. Бу культура үз хокукларыңны һәм ирекләреңне, аларны яклау механизмнарын белүне генә түгел, ә аларны якларга әзер булуны да үз эченә ала. Билгеләнгән эш кеше хокуклары турында белемнәр таратуга ярдәм итәчәк белем бирү, оештыру һәм мәгълүмат бирү характерындагы һәм дәүләт органнары, гражданнар җәмгыятенең төрле структуралары катнашында үткәрелә торган чаралар уздырудан (Хокукый ярдәм көннәре, төрле максатларны күз алдында тоткан аудиторияләр өчен Хокукый белемнәр мәктәбе дәресләре, "түгәрәк өстәлләр", телефон "кайнар линияләре" һ.б.) гыйбарәт.

Гражданнарның киң даирә белгечләр катнашында халыкка һәркем алырлык һәм түләүсез юридик ярдәмне элеккечә, айның һәр өченче чәршәмбесендә, Кеше хокуклары буенча вәкаләтле вәкил тарафыннан "Россия пенсионерлары берлеге" Гомумроссия иҗтимагый оешмасының Татарстан Республикасы буенча региональ бүлеге белән берлектә Вәкаләтле вәкил Аппараты хезмәткәрләре һәм социаль партнерлары катнашында оештырыла һәм уздырыла торган Хокукый ярдәм көннәрендә алу мөмкинлеге бар. 2012 елда Казан шәһәре районнарындагы Россия Пенсия фондының Татарстан Республикасы буенча идарәләрендә алты Хокукый ярдәм көне һәм Биектау муниципаль районында бер күчмә Хокукый ярдәм көне оештырылды һәм үткәрелде. Барлыгы 334 гражданга консультация бирелде.

Вәкаләтле вәкил төрле максатларны күз алдында тоткан аудиторияләр өчен Хокукый белемнәр мәктәбе дәресләрен оештыру тәҗрибәсен дәвам итте. Чакырылучылар һәм аларның ата-аналары өчен Зеленодольск, Буа, Алабуга, Зәй, Түбән Кама, Чистай, Казан шәһәрләрендә, Базарлы Матак авылында, Апас шәһәр тибындагы поселогында Татарстан Республикасы Хәрби комиссары С.Н. Погодин белән бергә 9 зона дәресе үткәрелде (тыңлаучылар – республиканың 35 муниципаль районыннан 2360 чакырылучы һәм аларның ата-аналары). "Өченче яшьтәгеләр" Университеты тыңлаучылар өчен "Россия пенсионерлары берлеге" белән бергә Татарстан Республикасы буенча "Пенсия тәэминаты", "Күпфатирлы йорт белән идарә итү ысуллары һәм сайлап алу", "Кеше һәм гражданның хокукларын һәм ирекләрен судта яклау", "Куллануучылар хокукларын яклау", "Гаилә кодексы. Гаиләнең төп кыйммәтләре", "Законнарда торак-коммуналь хезмәтләр күрсәтү буенча яңалыклар" (бу темага 6 дәрес багышланды), "Сәламәтлек ягыннан мөмкинлекләре чикләнгән гражданнарның хокукларын яклау" темаларына 12 дәрес үткәрелде. Аларга лекторлар һәм докладчылар итеп профильле министрлыкларның һәм ведомстволарның вәкилләре чакырылды (тыңлаучыларның гомуми күләме – 556 кеше).

2012 елда Вәкаләтле вәкил тарафыннан 6 тематик телефон "кайнар линиясе" үткәрелде. Алар республика хаокы өчен иң мөһим һәм аларны кызыксындырган темаларга багышланды: "Чакырылучыларның хокукларын яклау" (март, май, октябрь), "Гражданнарның хезмәт хокуклары" (апрель), "Мәгариф мәсьәләләре" (август), "Торак-коммуналь хезмәтләр күрсәтү мәсьәләләре" (декабрь). Үткәрелгән телефон "кайнар линиясе" нәтиҗәләре буенча Татарстан Республикасы Министрлар Кабинеты, министрлыклар һәм ведомстволар исеменә җибәрелгән мәгълүмат бирә торган белешмәләр әзерләнде.

2012 ел "Россия гаиләсе" Илкүләм иҗтимагый комитетының Татарстан региональ бүлекчәсе белән хезмәттәшлек итү нәтиҗәсендә Вәкаләтле вәкил эшчәнлегенең мәгълүмати хокукый кыры киңәю белән истә калды. Вәкаләтле вәкил фикеренчә, үсеп килүче буынга хокукый белем тарату һәм әхлакый тәрбия бирү – гражданнарның актив яшәү позициясен һәм югары хокукый культурасын булдыруның төп факторы. Моңа бәйле рәвештә 2012 елның сентябреннән алып декабренә кадәр Казан шәһәре Идел буе районының "129 нчы рус-татар урта гомуми белем бирү мәктәбе" МББУ һәм Казан шәһәре Совет районының "93 нче гимназиясе" МБУ җирлегендә "Гаилә фәне" курсы укытып каралды. Эксперименталь курс югары һөнәри белем учреждениеләре мөгаллимнәре (фәннәр кандидатлары һәм докторлары) тарафыннан югары сыйныфларда электив дәресләр рәвешендә (60 уку сәгате) алып барылды. Игътибар бирелгән темалар даирәсе киң булып, гаиләнең һәм өйләнешүләрнең социаль асылы, өйләнешүләрнең рәвешләре һәм типлары, гаиләләрнең структурасы һәм социаль функцияләре, гаиләнең икътисадый һәм хокукый нигезләре, гаиләнең тәрбияләү потенциалы һәм ата-ананың җаваплылыгы, өйләнешү-гаилә мөнәсәбәтләренең рухи үзенчәлекләре мәсьәләләренә багышланды. Дәресләр һәр атна мәҗбүри булмаган рәвештә үткәрелде, ахырдан зачет бирелде һәм мәктәп укучыларына исемле сертификатлар тапшырылды. Әлеге курс мәктәп укучылары арасында да, аларның ата-аналары һәм педагоглар арасында да зур кызыксыну уятты. Әлеге белем бирү проектын гамәлгә ашыру һәм киңәйтү алга таба да дәвам иттереләчәк.

Гражданнарның хокукый культурасын арттыру һәм гаиләнең төп кыйммәтләрен пропагандалау максатларында Вәкаләтле вәкил Татарстан Республикасы Министрлар Кабинетының Граждан хәле актлары торышын язу идарәсе һәм "Россия гаиләсе" Илкүләм иҗтимагый комитетының Татарстан региональ бүлекчәсе белән берлектә Татарстан Республикасында Кеше хокуклары буенча вәкаләтле вәкил каршындагы Хокукый белемнәр мәктәбе кысаларында Казан шәһәрендәге яшь парлар өчен "Гаилә тормышы нигезләре" курсы оештырылды. Бу курсның максаты – тыңлаучыларга гаилә законнары нигезләре буенча теоретик белемнәр, шулай ук гаиләдә була торган проблемаларны хәл итү, гаилә эчендәге һәм дә социаль сәбәпләр аркасында барлыкка килгән тискәре күренешләрне җиңү өчен мәгълүмат бирү.

Вәкаләтле вәкил, дәүләт органнары белән хезмәттәшлек итүдән тыш, югары һөнәри белем учреждениеләре, иҗтимагый оешмалар һәм гражданнар берләшмәләре белән үзара нәтиҗәле мөнәсәбәттә тора. Гражданнар җәмгыяте вәкилләре белән элемтәләрне киңәйтү максатларында, 2012 елда Татарстан Республикасында Кеше хокуклары буенча вәкаләтле вәкил тарафыннан ветераннарның иҗтимагый оешмалары активы, Казан шәһәренең күпбалалы гаиләләре вәкилләре, "Бүгенге лидер мәктәбе" агарту үзәге (Алабуга шәһәре) тыңлаучылары өчен Ачык ишекләр көне уздырды.

Җәмгыять Вәкаләтле вәкил эше турында хәбәрдар булырга тиеш. Бу нисбәттән нәтиҗәле эшләү өчен таләп ителгән шартлардан массакүләм мәгълүмат чаралары белән хезмәттәшлекне күрсәтергә була. Массакүләм мәгълүмат чараларының, һичшиксез, хокукый белем таратунең көчле ресурслары бар. Моңы бәйле рәвештә, Татарстан Республикасында Кеше хокуклары буенча вәкаләтле вәкил тарафыннан "Дорожное радио"сында (Казан шәһәре) "Кеше хокуклары" даими рубрикасы оештырылды. Анда, сорау һәм җавап рәвешендә алып барылып, халык өчен мөһим булган һәм аларның хокукларын яклауга кагылган темалар яктыртыла.

Хокукый белем таратуның иң мөһим һәм соралган формалары булып Вәкаләтле вәкилнең нәшрият эшчәнлеге кала бирә. 2012 елда, Вәкаләтле вәкилнең еллык докладыннан тыш, "Вәкаләтле вәкил хәбәрчесе" мәгълүмат бюллетене (№ 1, 2011), "Кеше хокуклары буенча вәкаләтле вәкил: мигрантлар, сәясәт, тикшеренүләр" мәгълүмати-методик җыентыгы, "Чакырылучы белешмәсе" брошюросы, "Татарстан Республикасында Кеше хокуклары буенча вәкаләтле вәкил: төп эшчәнлек күрсәткечләре" мәгълүмати-аналитик материалы (2 – 7 нче чыгарылыш) нәшер ителде.

### Татарстан Республикасында республикада яшәүче гражданнарга түләүсез юридик ярдәм күрсәтү буенча хокукый база камилләштерелә. Татарстан Республикасы Президентының "Татарстан Республикасында халыкка юридик ярдәм күрсәтү һәм хокукый белем тарату системасын үстерү чаралары турында" 2010 елның 22 мартындагы ПУ-156 номерлы Указы кабул ителде, Татарстан Республикасы Министрлар Кабинетының 2011 елның 22 апрелендәге 325 нче карары белән 2011 – 2013 елларга Татарстан Республикасында халыкка хокукый белем тарату һәм гражданнарга юридик ярдәм күрсәтү буенча озак вакытлы максатчан программа расланды. 2012 елның 15 гыйнварыннан "Россия Федерациясендә түләүсез юридик ярдәм турында" Россия Федерациясе Законы үз көченә керде, ул Россия Федерациясе гражданнарының квалификацияле түләүсез юридик ярдәм алуга хокукларының төп гарантияләрен һәм түләүсез юридик ярдәмнең дәүләткә караган һәм дәүләткә карамаган системаларын булдыруның, халыкка хокукый мәгълүматлар бирү һәм хокукый белем тарату эшчәнлегенең оештыру-хокук нигезләрен билгели. 2013 елның 1 гыйнварыннан исә "Татарстан Республикасында гражданнарга түләүсез юридик ярдәм күрсәтү турында" 73-ТРЗ номерлы Татарстан Республикасы Законы үз көченә керде.

### Шулай итеп, республика халкына хокукый белем тарату буенча чараларны гамәлгә ашыру һәм аларга юридик ярдәм күрсәтү өлешендә эшчәнлекне камилләштерүгә караган закон чаралары юридик бергәлекне активлаштыра, дип уйларга нигез бирә.

Кеше хокуклары өлкәсендә халыкара һәм төбәкара хезмәттәшлекне гамәлгә ашыру эше дәвам иттерелә.

Төбәкләрдәге кеше хокуклары буенча вәкаләтле вәкилләр интитутларының әһәмияте үсүен 2012 елның августында Россия Президенты Владимир Путинның Кеше хокуклары буенча россия вәкаләтле вәкилләренең координацион советы әгъзалары белән тәүге мәртәбә уздырылган очрашуы күрсәтте. Аның барышында Президент бу институтны илнең һәр регионына мәҗбүри рәвештә кертүне тәкъдим итте һәм, вәкаләтле вәкилләрне үзенең союзниклары дип атап, россия вәкаләтле вәкилләре тарафыннан үткәрелә торган эшләрнең мөһимлеген ассызыклады. Шушы очрашу барышында кеше хокуклары буенча вәкаләтле вәкилләрнең эшен законнар югарылыгында камилләштерү, гражданнарның социаль һәм хезмәт хокукларын яклау, гадел хөкем, вөҗдан иреге һәм дин мәсьәләләре турында фикер алышулар булды. Нәтиҗәдә 2013 елның 1 гыйнварына Россия Федерациясенең 71 субъектында, шул исәптән Татарстан Республикасына күрше булган субъектларда – Марий Эл һәм Чуашия Республикаларында кеше хокуклары буенча вәкаләтле вәкил вазыйфасы кертелде

Вәкаләтле вәкил шулай ук Россия Федерациясе Генераль прокурорының Беренче урынбасары А.Э. Буксман (18 май) һәм Федераль суд приставлары хезмәте директоры – Россия Федерациясенең Баш суд приставы А.О. Парфенчиков (7 декабрь) чакыруы буенча Кеше хокуклары буенча россия вәкаләтле вәкилләренең координацион советы утырышларында катнашты. Ике очрашу барышында да россия дәүләт органнары тарафыннан кеше хокукларын һәм ирекләрен тәэмин итү, әлеге дәүләт органнарының кеше хокуклары буенча федераль һәм региональ вәкаләтле вәкилләренең үзара хезмәттәшлек итү рәвешләрен һәм алымнарын камилләштерү мәсьәләләре турында файдалы фикер алышулар булды.

Халыкара хезмәттәшлек нигездә мәгълүматлар алышу, очрашулар үткәрү һәм чараларда катнашудан гыйбарәт. 2012 елда Вәкаләтле вәкил Аппаратында мәдәни хокуклар өлкәсендә кеше хокуклары буенча БМО Советының махсус докладчысы Фәридә Шаһид, кайбер илләрнең дипломат хезмәткәрләре – Европа Берлеге әгъзалары делегациясе, Төркмәнстан Мәҗлесенең Кеше хокукларын һәм ирекләрен яклау комитеты рәисе Пирназар Худайназаров булып киттеләр.

2012 елның июлендә Вәкаләтле вәкил Чикаго шәһәрендә (АКШ) II Россия-Америка балачакны яклау форумында катнашып, баларга карата кырыс гамәлләр куллануны кисәтү буенча тәҗрибә уртаклашты, 2012 елның августында – Бишкек шәһәрендә (Кыргызстан) омбудсменнарның халыкара конференциясендә катнашты. Соңгысында "Хокукый җәмгыятьнең нигезе буларак уңай мохит" доклады белән чыгыш ясады.

Вәкаләтле вәкил даими рәвештә кеше хокуклары буенча региональ вәкаләтле вәкилләр белән эшлекле элемтәләрдә тора. Очрашулар вакытында гражданнарның хокукларын яклау буенча билгеле бер уртак тәҗрибәләр барлыкка килә, әйтик, кеше хокуклары буенча вәкаләтле вәкилләр карамагында булган мәсьәләләр буенча закон чыгару инициативаларын өйрәнү тәҗрибәсе таралды, социаль әһәмиятле мәсьәләләр буенча "түгәрәк өстәлләр" үткәрелә, еллык һәм махсус докладлар белән алмашу гамәлгә ашырыла.

2012 елның ноябрендә Казанда кеше хокуклары буенча россия вәкаләтле вәкилләре өчен Россия Федерациясендә БМО системасы каршындагы Кеше хокуклары буенча Өлкән Киңәшче Ришард Коменд, Россия Федерациясендә Кеше хокуклары буенча вәкаләтле вәкил Аппараты вәкилләре, кеше хокуклары буенча россия вәкаләтле вәкилләре, Татарстан Республикасында Кеше хокуклары буенча вәкаләтле вәкилнең җәмәгать ярдәмчеләре, милләтара һәм конфессияара мөнәсәбәтләр өлкәсендә галимнәр һәм экспертлар катнашында фәнни-гамәли семинарлар булды. Семинарларда кеше хокуклары буенча вәкаләтле вәкилләрнең докладлар әзерләү методологиясе мәсьәләләре һәм үзләренең вазыйфаи компетенцияләре кысаларында эш башкаручы кеше хокуклары буенча вәкаләтле вәкилләрнең хезмәттәшлеге мәсьәләләре турында фикерләр алышынды. Этник һәм конфессиональ билгеләр буенча дискриминацияләүне кисәтү мәсьәләләренә, булган проблемаларга анализ ясау һәм дәүләт хокук яклау институтларының ксенофобиягә һәм исәпләшмәүгә каршы көрәш эшчәнлегендәге уңай тәҗрибәләр белән уртаклашу һәм дәүләт хокук яклау институтларының исәпләшү һәм динара диалоглар культурасын таратудагы роле мәсьәләләренә аерым фикер алушу багышланды. Фәнни-гамәли семинарларда катнашкан Кеше хокуклары буенча БМО Югары комиссары вәкилләре, Россия Федерациясендә Кеше хокуклары буенча вәкаләтле вәкил, Россия Федерациясе субъектларында кеше хокуклары буенча вәкаләтле вәкилләр милләтара һәм конфессияара мөнәсәбәтләрне тәртипкә китерү өлкәсендә Татарстан Республикасы тәҗрибәсенә һәм әлеге халыкара чараны әзерләү дәрәҗәсенә югары бәя бирделәр.

**Йомгак**

Татарстан Республикасында кеше хокукларын һәм ирекләрен саклау торышына бәя биргәндә, узган еллардагы кебек үк, уңай тенденцияләрне билгеләргә, шулай ук тискәре очракларны күрсәтергә мөмкин.

Хезмәт мөнәсәбәтләре, торак мөнәсәбәтләре, медицина һ.б.ш. өлкәләрдә ирешенлгән уңышларны уңай яктан бәяләми мөмкин түгел. Шуны билгеләп үтәргә кирәк: яшәешнең иң мөһим өлкәләрендә кеше хокукларының саклануына кагылышлы булган норматив актларның үтәлеше республика җитәкчелегенең даими контролендә. Моннан тыш, Вәкаләтле вәкилнең элек әйтелгән тәкъдимнәре буенча конкрет чаралар күрелде (әлеге мәсьәләгә докладта урын бирдек), бу исә республика халкын борчыган проблемаларның хәл ителүе буенча игътибарлырак һәм нәтиҗәлерәк эшләүне раслый.

Вәкаләтле вәкил, Татарстан Республикасы территориясендә булган кеше хокуклары һәм ирекләрен бозу очракларын күрсәтеп, әлеге докладтагы нәтиҗәләрнең, теләк-тәкъдимнәрнең күтәрелгән мәсьәләләрне карап тикшерү кайсы органның компетенциясенә карый, шул дәүләт органының даими игътибарында торасына ышанычын белдерә. Вәкаләтле вәкил фикеренчә, мисаллар белән тасвирланган тискәре күренешләр кеше һәм гражданның хокукларын һәм ирекләрен саклау гарантияләрен ныгыту буенча җитди эшне дәвам итүнең зарур булуын күрсәтә.

Хезмәт мөнәсәбәтләре өлкәсендә иң кискен мәсьәлә булып хезмәт өчен түләү проблемасы кала бирә. аерым эш бирүчеләрнең намуссызлыгы, алдагы еллардагы кебек үк, меңләгән татарстанлының хокукларын боза. Ни кызганыч, әмма үлем белән тәмамлана торган производстводагы бәхетсезлек очракларына бәйле вәзгыять гаять борчулы булып кала. Гражданнарның хезмәт хокуклары законсыз эштән җибәрү, иминият кертемнәрен түләүдән качу юллары белән эш бирүчеләр тарафыннан бозыла.

Торак программаларын гамәлгә ашыру аркылы ирешелгән югары торак төзү темплары белән беррәттән торак урыннарга мохтаҗлар буларак исәптә торган берничә дистә мең татарстанлыларны торак белән тәэмин итү буенча йөкләмәләр һаман да үтәлми. Яшәү өчен яраксыз дип табылган торак урыннарда яшәүче гражданнарны күчерү буенча тиешле чаралар һәр очракта да күрелми. Банк яки башка кредит оешмасы кредиты исәбеннән сатып алынган торак урыннарын шул торак урын өчен түләү итеп күчерү аркасында торак урыннарын югалткан гражданнарның "йортсызлар армия"сенә керү иҗтималы зур. Торак урыннар социаль ипотека юлы белән бирелгәндә дә кайбер проблемаларга юлыгасың. Социаль ипотека системасында торак шартларын яхшыртуга хокукларын гамәлгә ашыручы гаиләләргә бала туганда акча түләүдән нигезсез баш тарту очраклары бар. Моннан алдагы еллардагы кебек үк, торак-коммуналь хезмәт күрсәтү, торак урыннар һәм коммуналь хезмәтләр өчен түләү татарстанлылар өчен көнүзәк мәсьәлә булып кала бирә.

Вәкаләтле вәкилнең сәламәтлек саклау учреждениеләренә карата узган ел нәтиҗәләреннән чыгып белдерелгән күрсәтмәләре ашыгыч медицина ярдәме хезмәтен оештыру һәм докладта бәян ителгән башка мәсьәләләр белән бәйле.

Гражданнарны хәрби хезмәткә әзерләүдә Татарстанның алдынгы рәтләрдә булуы һич тә чакырылучыларны республика күләмендә җыю пунктларыннан, шулай ук хәрби частьләрдән сәламәтлеге торышы буенча кире кайтару белән үрелеп барырга тиеш түгел. Докладта билгеләп үткәнчә, чакырылучыларның медицина таныклавы узу кайбер очракларда өстән-өстән башкарыла. Медкомиссияләрдә табиблар җитмәү сәбәпле, урта медицина персоналының яки гомуми практика табибларының тар белгечлек табиблары булып эшләү очраклары гомумән булырга тиеш түгел.

Иректән мәхрүм итү урыннарында җәза үти торган затларның матди-көнкүреш шартларын яхшыртканда ресоциальләшү һәм махсус контингент белән профилактика эшләре алып бару мәсьәләләре игътибардан читтә калырга тиеш түгел.

2012 елда гражданнарның хокукларын һәм законлы мәнфәгатьләрен яклап чыгарылган суд карарларының башкарма комитетлар тарафыннан үтәлүенә Вәкаләтле вәкил оештырган тикшерүләрнең нәтиҗәләре бер төркем муниципаль берәмлекләрдә булган тагын бер проблеманың булуы турында сөйли. Суд карарларын үтәүгә формаль якын килү, шул исәптән кешенең хокукларын суд актына нигезләнеп кире кайтаруның теге яки бу сәбәпләргә бәйле рәвештә мөмкин булмавына сылтамалар табу Кеше хокукларын һәм төп ирекләрен яклау турында конвенциянең 6 статьясында билгеләнгән гадел суд каравына кеше хокукын бозу буенча охшаш очракларга китерергә мөмкин.

Югарыда бәян ителгәннәрне исәпкә алып, кеше һәм гражданның хокукларын һәм ирекләрен яклауны тәэмин итү һәм көчәйтү максатларында, Вәкаләтле вәкил Татарстан Республикасы дәүләт хакимияте органнары һәм җирле үзидарә органнары җитәкчеләренә аларның компетенцияләре чикләрендә түбәндәге чараларны күрергә тәкъдим итә.

1. Хезмәт һәм эш белән тәэмин итү өлкәсендә кеше һәм гражданның хокукларын гамәлгә ашыру максатларында:

1.1. Тормыш дәрәҗәсен күтәрү һәм керемнәрне легальләштерү буенча ведомствоара республика комиссиясенә:

хезмәт хакы буенча бурычлар барлыкка килү сәбәпләренә анализ ясаганда хезмәт хакы буенча бурычларын фәкать суд карары буенча түләгән эш бирүчеләрне хезмәт законнарын кабат хезмәт өчен түләү өлешендә бозган очракта махсус контрольгә алырга, шул исәптән хезмәткәрләрнең акчаларыннан файдалану очракларын бетерү өчен;

бюджеттан тыш дәүләт фондларына иминият кертемнәрен үз вакытында түләүгә юнәлтелгән тәкъдимнәр эшләргә.

1.2. Татарстан Республикасы Хезмәт, халыкны эш белән тәэмин итү һәм социаль яклау министрлыгына:

оешмалардагы хезмәт шартлары буенча эш урыннарына аттестация үткәрү эшен активлаштырырга;

пенсия алды яшендәге гражданнарны эшкә урнаштыруны оештыру караган өстәмә чаралар уйлап табарга.

1.3. Татарстан Республикасы дәүләт органнарына һәм җирле үзидарә органнарына, законлы көчләренә кергән суд карарларында билгеләнгән фактларга таянып, ведомство карамагындагы учреждениеләрнең хезмәткәрләрне эштән законсыз җибәрүгә юл куйган җаваплы затларын дисциплинар җаваплылыкка тарту тәҗрибәсен кулланырга.

1.4. Җирле үзидарә органнарына хезмәт саклау өлкәсендә эш башкаручы вазыйфаи затларны төгәл билгеләп куярга.

2. Гражданнарның торак хокукларын гамәлгә ашыру максатларында тәкъдим итәргә:

2.1. Татарстан Республикасы Министрлар Кабинетына мохтаҗлар буларак исәптә торучы гражданнарны торак урын белән тәэмин итүнең өстәмә чараларын уйлап табарга.

2.2. Җирле үзидарә органнарына:

маневр торак фондын булдыру чараларын күрергә;

гражданнарны аларның ризалыгыннан башка ирекле рәвештә бер торак программасыннан икенчесенә күчереп кую очракларын булдырмаска.

3. Гражданнарның сәламәтлек саклауга һәм медицина ярдәменә хокукларын гамәлгә ашыру максатларында:

Татарстан Республикасы Сәламәтлек саклау министрлыгына:

медицина ярдәме күрсәтү стандартлары саклануны һәм сыйфатын, ашыгыч медицина ярдәме оештыруны тикшереп торуны көчәйтергә;

медик-социаль нәтиҗәлелек күрсәткечләрен төшерүгә юл куйган дәүләт сәламәтлек саклау учреждениеләре җитәкчеләренә эштәге җитешсезлекләрне бетерү буенча барлык чараларны да күрергә.

4. Чакыру буенча хәрби хезмәткәрләрнең хокукларын гамәлгә ашыру максатларында тәкъдим итәргә:

Татарстан Республикасы Хәрби комиссариатына чакырылучыларны республика күләмендә җыю пунктларыннан, шулай ук хәрби частьләрдән сәламәтлеге торышы буенча кире кайтаруга китергән сәбәпләрне бетерү чараларын күрергә.

5. Инвалидларның һәм инвалидлар-балаларның хокукларын гамәлгә ашыру максатларында тәкъдим итәргә:

5.1. Татарстан Республикасы Министрлар Кабинетына Татарстан Республикасы Министрлар Кабинетының"Туристлык-туган як тарихын өйрәнү, экологик-биологик, хәрби-патриотик, социаль-педагогик, социаль-икътисадый, табигый-фәнни, техник һәм культурологик юнәлешләрдә балаларга өстәмә белем бирү учреждениеләрен һәм Татарстан Республикасы балаларга өстәмә белем бирү буенча күппрофильле мәгариф учреждениеләрен финанслау нормативларын исәпләү тәртибе турында нигезләмәне раслау хакында" 2009 елның 31 декабрендәге 939 номерлы карарына инвалид балалар белән индивидуаль эшләүне оештыру нормативларын раслау өлешендә үзгәрешләр кертергә.

5.2. Татарстан Республикасы Хезмәт, халыкны эш белән тәэмин итү һәм социаль яклау министрлыгына:

инвалидларны тернәкләндерүнең техник чараларының региональ исемлеген эшләргә;

Татарстан Республикасы халкына социаль хезмәт күрсәтү өлкәсенә дәүләткә карамаган секторны җәлеп итү максатында, дәүләткә карамаган оешмалар һәм индивидуаль эшкуарлар тарафыннан тернәкләндерү хезмәте күрсәтүгә дәүләт заказларын булдыру буенча колачланган муниципаль берәмлекләрнең санын арттырырга.

5.3. Җирле үзидарә органнарына:

балалар үсешендәге тайпылышларны коррекцияләүне гамәлгә ашыра торган мәктәпкәчә учреждение челтәрен үстерергә;

балалар бакчаларында инклюзив төркемнәрне, компенсацияләү юнәлешендәге балалар бакчаларына кабул ителә алмаган инвалид балаларны карап тору һәм карау төркемнәрен оештыру мөмкинлекләрен карарга;

махсуслашкан балалар бакчаларына йөрү мөмкинлекләре булмаган инвалидлар балалар өчен гаилә балалар бакчаларын оештыру мөмкинлеген карарга.

6. Иректән мәхрүм итү рәвешендә җәза үтәтә торган учреждениеләрдән иреккә чыгарыла торган затларның хокукларын гамәлгә ашыру максатларында:

6.1. Татарстан Республикасы Министрлар Кабинетына иректән мәхрүм итү урыннарыннан иреккә чыгарыла торган затларны ресоциальләштерүнең өстәмә механизмнарын карарга

6.2. Татарстан Республикасы Хезмәт, халыкны эш белән тәэмин итү һәм социаль яклау министрлыгына "Инвалидлар һәм социаль яклауга аеруча мохтаҗ гражданнар өчен эш урыннарын квоталау һәм резервлау турында" 2006 елның 24 июлендәге 60-ТРЗ номерлы Татарстан Республикасы Законын үтәүнең нәтиҗәлелеген арттыру буенча иректән мәхрүм итү рәвешендә җәза үтәтә торган учреждениеләрдән иреккә чыгарыла торган затларны резервланмаган эш урыннарына эшкә урнаштыру өлешендә өстәмә чаралар күрергә.

6.3. Җирле үзидарә органнарына иректән мәхрүм итү урыннарыннан иреккә чыгарыла торган затларга эшкә урнаштыру, вакытлыча торак урын белән тәэмин итү, социаль ярдәм күрсәтү чараларын күрергә.

7. Суд карарларының җирле үзидарә органнары тарафыннан үтәлүенә гражданнарның хокукларын гамәлгә ашыру максатларында:

Җирле үзидарә органнарына:

җитәрлек вакыт эчендә үтәү өчен гражданнар файдасына чыгарылган суд караларының исәбен алып баруны оештырырга;

җирле бюджетны туплаганда үтәлмәгән суд карарлары турында булган вәзгыятьне тиешле акча бүлеп бирү өчен исәпкә алырга.

8. Хокукый белем таратуга ярдәм итү максатларында:

8.1. Татарстан Республикасы Мәгариф һәм фән министрлыгына Татарстан Республикасы гомуми белем бирү учреждениеләрендә "Гаилә белеме" курсын алга таба гамәлгә ашыругы булышлык күрсәтергә.

8.2. Татарстан Республикасы Министрлар Кабинетының ЗАГС Идарәсенә Татарстан Республикасы Хезмәт, халыкны эш белән тәэмин итү һәм социаль яклау министрлыгы белән берлектә Татарстан Республикасы Хезмәт, халыкны эш белән тәэмин итү һәм социаль яклау министрлыгының ЗАГС бүлекләре һәм гаиләгә һәм балаларга социаль ярдәм үзәкләре (бүлекчәләре) базасында Татарстан Республикасы муниципаль районнарында (шәһәр округларында) яшь парлар өчен "Гаилә тормышы нигезләре" курсы буенча Хокукый белемнәр мәктәбе дәресләрен оештыру практикасын дәвам итәргә.

**Татарстан Республикасында**

**Кеше хокуклары буенча вәкаләтле вәкил**  **С.Х. Сабурская**

2013 ел, март

**ЭЧТӘЛЕК**

Кереш......………………………………………………………………………3

Гражданнар мөрәҗәгатьләрен анализлау ....………………………………..4

Хезмәт мөнәсәбәтләре өлкәсендә кеше хокукларын саклау ………………8

Торак хокукларын саклау .....……………………………………………….18

Сәламәтлек саклауга һәм медицина ярдәменә хокукны саклау …………30

Чакырылучыларның һәм хәрби хезмәткәрләрнең хокукларын саклау .....36

Татарстан Республикасында инвалидларның хокукларын

саклау турында ……………………………………………………………...42

Татарстан Республикасы эчке эшләр органнары системасында һәм җинаять-үтәтү системасында кеше хокуклары һәм ирекләренең торышы турында...…......................................................................................................50

Татарстан Республикасында Кеше хокуклары буенча вәкаләтле вәкилнең халыкка хокукый белем тарату өлкәсендәге эшчәнлеге. Халыкара һәм төбәкара хезмәттәшлек…………………………………… ...................... 58

Йомгак……………………………………………………...…………..…….66

Эчтәлек…………………………………………………………...…………..73

Татарстан Республикасында Кеше хокуклары буенча вәкаләтле вәкил

ДОКЛАДы

2012 ЕЛДА

ТАТАРСТАН РЕСПУБЛИКАСЫНДА

КЕШЕ ҺӘМ ГРАЖДАННЫҢ

ХОКУКЛАРЫН ҺӘМ ИРЕКЛӘРЕН САКЛАУ ТУРЫНДА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Татарстан Республикасында Кеше хокуклары буенча вәкаләтле вәкил

Адрес: 420015, Казан ш., К. Маркс ур., 61

Тел./факс: (843) 236-41-80

E-mail: tat.ombudsman@tatar.ru

http://upch.tatarstan.ru

«ШиП» ҖЧҖ типографиясендә нәшер ителде

Тираж 300 данә.

420039, Казан ш., Декабристлар ур., 186

Тел.: (843) 555-11-11